ئێران چەواشەکاری بە خوێندنی زمانی کوردی دەکات و کەڵکاژۆی لێ وەردەگرێت | Roji Kurd ڕۆژی کورد\nماڵەوە ڕۆژهه‌ڵاتی ناوه‌ڕاست ئێران ئێران چەواشەکاری بە خوێندنی زمانی کوردی دەکات و کەڵکاژۆی لێ وەردەگرێت\nئێران چەواشەکاری بە خوێندنی زمانی کوردی دەکات و کەڵکاژۆی لێ وەردەگرێت\nلەگەڵ ئەوەدا کە تا ئێستا و لە زۆر شاری کوردستانی ڕۆژهەڵات، مامۆستا و قوتابیان بەپێی دەستووری زارەکی، مافی قسە کردن بە زمانی کوردیان نیە، کاربەدەستانی کۆماری ئیسلامی بە شێوەیەکی چەواشەکارانە باس لە کەوتنە گەڕی خوێندن بە زمانی کوردی لە قووتابخانەکانی کوردستانی ڕۆژهەڵات دەکەن.\nڕۆژی کورد: بەرپسانی ڕژیمی ئێران لە لێدوانەکانی خۆیان باس لە ڕێ دان بە خوێندنی زمانی کوردی لە قوتابخانەکانی ڕۆژهەڵاتی کوردستان دەکەن ودەڵێن بە پێی فەرمانێکی حکومەتی ئێران، زمانی کوردی لە ناوەندەکانی خوێندنی ڕۆژهەڵاتی کوردستان دەخوێندرێت.\nعەلی یونسی، یاریدەدەری تایبەتیی سەرۆک کۆماری ئێران بۆ کاروباری نەتەوە و کەمایەتییە مەزهەبییەکان گوتوویەتی: “حکومەت فەرمانی دەرکردووە بە خوێندنی زمانەکانی کوردی و ئازەری لەو ناوچانەی کە کورد و ئازەری لێ نیشتەجێیە.:\nیونسی بە ئاژانسی فەرمیی ئێران، (ئیرنا)ی گوتووە کە پڕۆژەی خوێندنی زمانی کوردی لە ناوەندەکانی خوێندنی پارێزگای سنە کەوتووەتە واری جێبەجێکردنەوە و لە قۆناغەکانی دواتردا پڕۆژەکە ناوچەکانی دیکەش دەگرێتەوە.\nئەو لێدوانە چواشەکارییانەی عەلی یۆنسی وەزیری پێشووتری ئیتلاعاتی ئێران لە کاتی سەفەری حەسن ڕووحانی بۆ پارێزگای ورمی بڵاو بۆتەوە و ناوبراو، ئەو بڕیارەی حکومەتی بۆ بەڵێنیی حەسەن ڕۆحانی سەرۆک کۆماری ئێران لە هەڵمەتی هەڵبژاردنی سەرۆکایەتیی ئەو وڵاتە گەڕاندەوە و وتی کردنەوەی بەشی زمان و ئەدەبی کوردی لە زانکۆکانی کوردستان خواستێکی خەڵکی ڕۆژهەڵاتی کوردستان بوو کە جێبەجێ کرا.\nبەپێی زانیاریی وردی ڕۆژی کورد بە پێی بەخشنامەیەک کە بۆ هەرهەموو ئیران دەرچووە بەڵام بەشی کوردستانی خۆرهەڵات تەنیا لە پارێزگای سنە و بە پێی ئەو بەخشنامەیە وانەی کورد ئە‌ویش لە جیاتی بەشێکی بچووکی کتیبی فارسی لە دە‌ورە‌ی یە‌کە‌می ناوە‌ندی واتە “راهنمایی” دەخوێندرێت و ئەوەش نە بە وانەی کوردی ئەژمار دەکرێت و نە دەکرێ بڵێین ئیزن بە خوێندنی زمانی کوردی دراوە، شایانی باسە کە هیچ دەقێک تا ئێستا بۆ وانەی کوردی لە کتێبەکاندا نەنووسراوە و لە کتێبەکەدا جێیەکەی دیار کراوە و دەبی مامۆستای خۆی دەق دیاری بکات.\nحەسەن ساڵحزادە، مامۆستای پێشووی قوتابخانەکانی شاری سەقز و چالاکی پیشەیی مامۆستایان، وێڕای بە ناڕاست زانین و چەوت ىوونی ئەو هەواڵە گوتی: “تا ئێستا ل ەیەک قووتابخانەی کوردستانی ڕۆژهەڵاتێش بە فەرمی زمانی کوردی نەخوێندراوە، ئەگەر هەوڵێکیش هەبووبێ بە نافەرمی و بە شێوەیەکی خۆڕسک و لە لایەن کەسانی نیشتمانپەروەر و خەمخۆری زمانی کوردییەوە بووە”.\nساڵحزادە هەروەها گوتی : “بە پێی زانیارییەکانی تەنیا لە شاری سە‌قز وانەی کورد ئە‌ویش لە جیاتی بەشێکی بچووکی کتیبی فارسی لە دە‌ورە‌ی یە‌کە‌می ناوە‌ندی واتە “راهنمایی” دەخوێندرێت و ئەوەش نە بە وانەی کوردی ئەژمار دەکرێت و نە دەکرێ بڵێین ئیزن بە خوێندنی زمانی کوردی دراوە، بڕیارە بوو ئەو بەشە یەکجار کەمە لە سنە‌ش کاری بۆ بکرێ بە‌ڵامم وابزانم ێببە‌جێ نە‌بووە”.\nئەو مامۆستا و چالاکە سیاسییە کوردە هەروەها باسی لە هەوڵی بەشێک لە مامۆستا نیشتمانپەروەرکانی شاری سەقز لەمەڕ نووسینی پەرتووک بۆ زمانی کوردی دا و گوتی: “مامۆستایانی دلسۆزی شاری سە‌قز پەرتووکێکیان نووسی بە ناوی “وانە‌ی کوردی” ڕە‌نگە دە‌وڵەت ئیزن نە‌دا ئە‌مە ببێتە سە‌رچاوە‌یە‌کی گشتی چون ناوە‌رۆکە‌کە‌ی جوان و بەپێزە”.\nساڵحزادە هەروەها ئاماژەی بە کێشەی نەبوونی مامۆستا بۆ وتنەوەی وانەی کوردی کورد و وێڕای ئاماژە بە نەبوونی مامۆستای کوردیزان کە بتوانێ ئەو وانەیە بڵێتەوە گوتی: ” کێشە‌ی سە‌رە‌کی ئە‌وە‌یە کە تا ئێستاش ڕژیم بۆ وتنەوەی وانەی کوردی مامۆستای دابین نە‌کردوون و مامۆستایانی فارسی ئە‌م بە‌شە بچووکە دە‌ڵێنە‌وە کە ئەم مامۆستایانەش بۆ خۆیان کوردی نازانن.”\nمامۆستایەک لە ناوخۆ کە نەیویست ناوی ئاشکرا بکرێ بە ڕۆژی کوردی گوت: “بە پێی بەخشنامەی وەزارەتی، لە هەموو ناوچە کوردنشینەکاندا و لە شەش ساڵی خوێندنی ناوەندیدا (ڕاهنمایی)، لە پاڵ “کتێبی خوێندنی فارسی”دا ــ کە چواردە دەرس و بیست و هەشت دەقە ــ دەبێ دوو دەرسی کوردی، واتە چوار دەقی ئەدەبی بە منداڵان بوترێتەوە. هەر دەرسێکی کتێبی فارسی لە دوو دەق پێک دێت. ئەمە ساڵی ڕابردووش هەر دەبوو ببێ. جا ئەگەر لە شوێنێک ڕەچاو نەکرابێ، تەنیا کۆتایی و کەمتەرخەمیی مامۆستاکان بووە.”\nلەمبارەوە مامۆستایەکی کورد لە شاری ورمێ لە لێدوان لەگەڵ ڕۆژی کورد گوتی: “بەداخەوە لە سەرجەم پارێزگای ورمی و بەتایبەتی شارە بادینی نشینەکان نەک هەر وانەی زمانی کوردیمان نیە بەڵکوو لە قووتابخانەش دەیان جار لەسەر قسە کردن بە زمانی کوردی هۆشدارییان پێداوین و دەیان جار لە کۆبوونەوەکان و هەروەها سەردانی بەرپرسان بۆ قووتابخانەکان پێیان ڕاگەیاندووین کە نابێ بە زمانی بە قسەی ئەوان خۆجێی قسە لەگەڵ قووتابیەکان بکەین.”\nمامۆستایەکی تر لە شاری سەردەشت و لە لێدوان بۆ ڕۆژی کورد گوتی: “بەداخەوە هەموو هەوڵی ڕژیم ئەوەیە کوردستانی ڕۆژهەڵات بە پارێزگای سنە سنووردار بکات و وا نیشان بدات کە تەنیا ئەو پارێزگایە کوردستانە و ئەوەی تر کورد نین و بگرە ئازەری یان غەیرە کوردن و ئەو سیاسەتەش سیاسەتێکی کۆنە”.\nمامۆستایەکی تر لە شاری مەریوان لە لێدوان بۆ ڕۆژی کورد گوتی: “ئەو وانەیە هەرچەند ناکرێ بە خوێندنی زمانی کوردی بزاندرێ بەڵام هەلێکی باشە و بە پێی بەخشنامەکەش لە هەر هەموو پارێزگا کوردیەکان (ناوچە کوردنشینەکان) دەبی جێ بە جێ بکرێ، مامۆستایانی ئەو ناوچانە دەتوانن بەدواداچوونی بۆ بکەن و بیخەنە بواری جێ بە جێ کردنەوە چونکە بەخشنامەکە دەڵێ: دوو وانە، واتە چوار دەقی کوردی لە پاڵ دەرسی کتێبی فارسی و دەقە فارسییەکان، بە مناڵان بڵێن.”\nڕۆژی کورد بۆ ئەم مەبەستە پەیوەندی بە مامۆستایەکی کورد لە شاری پیرانشارەوە گرت و زانی کە لەم شارەش بە هیچ جۆرێک لە هیچ پۆلێک کەم تا زۆر هیچ وانەیەکی کوردی نەخوێندراوە و بوونی نیە.”\nئیسماعیل زوورمەند مامۆستای پێشووی زانکۆو قووتابخانە و چالاکی پیشەیی، لەو بارەوە بۆ ڕۆژی کورد دوا و گوتی: “بە ناسیاویەکی ک ەمن لە سیستەمی پەروەردەی ئیراندا هەمە و تێیدا مامۆستا بووم، ئەو پلکانە هەر چەند جێگای خۆشحاڵییە بەڵام هەندێ تێبینیشی لەسەرە یەکەم: مامۆستای بۆ دابین نەکراوە کە ئەوە خۆی هەموو هەوڵەکانی تر دەکاتەوە هیچ. دووهەم: ئەوەی کە دەق دەست نیشان نەکرداوە خۆی زۆر واتادارە. ئـ: دەتوانێ بابەتەکە کاتی بێ ب: نایانهەوێ خۆیان بە نووسینی فەرمی دان بە زمانی کوردی دابنێن و بۆیەش بە فەرمی لە پەرتووکدا ناینووسن. ج- مامۆستایان خۆیان ناچارن دەقەکان بنووسن کە ئەوەش دەکرێ هەم ئەرێنی بێ (مامۆستایان بابەتی بەپیز هەڵبژێرن) و دەکرێ هەم نەرێنی بێ (هەموو مامۆستایان دڵسۆز نین و هەمووش چاونەترس نین و دەشکرێ سبەی بە پێی ئەو دەقانە هەندێ مامۆستا دەستبەسەر بکرێن و تاوانیان بخرێتە پاڵ). بەڵام لەوەش گرنگتر نەبوونی ئیزن دان بە خوێندن بە زمانی زگماکییە لە قۆناغی بنەڕەتیدا”.\nجێی باسە، خوێندن بە زمانی دایک لە هەر دوو بڕگەی ١٥ و ١٩ی دەستووری ئێراندا هاتووە و بە هاتنە سەرکاری حەسەن ڕۆحانی، ئەو دوو بڕگە دەستوورییە دوای سیی ساڵ، بەڵێنی جیبەجێکردنی دەدرێت.\nبابەتی پێشووخوێندەنەوەیەکی کورت بۆ “دیبەیت”ـەکەی نێوان مەلابەختیار و عەلی باپیر\nبابەتی دواترهەڕەشەی سپای پاسداران لە هەوارچییەکانی پیرانشار


چەن سمينارێكى گرنگ لە سەر زانکۆی ئەليكترۆنيی زیرەک بەڕێوەچوو - PRESS.ROOM\nچەن سمينارێكى گرنگ لە سەر زانکۆی ئەليكترۆنيی زیرەک بەڕێوەچوو\nNews #9, Issue 11, 2015 | Núcey #9, Jhimarey 11, Mangí 11 Sallí 2015 | نوچەی ٩، ژمارەى ١١ مانگی ١١ ساڵی 2015\nDr. Dilan Majid Rostam, Koya University's Vice President for Scientific Affairs and Higher Education, held a series of important seminars about electronic university on 10,17,18 November in which all Koya University teachers participated. The seminars centered on the management techniques and the steps of implementing the project of electronizing Koya University and the role of the University staff in taking the strategy forward. The final seminar was given on Tuesday 18/11/2015, at 12 o'clock, at the hall of the Faculty of Education in the presence of the President of Koya University Dr. Wali Mahmud Hamad and the Dean of the Faculty of Education.\nDr. Dilan Majid Rostam is the Koya University's Vice President for Scientific Affairs and Higher Education. For more information, click here.\nDr. Saeed Salih Hamadameen, aged 49, is Assistant Professor in Teaching Methodology. He has 26 published researches.\nMr. Fahmi Fariq Hassan, aged 33, is a lecturer and is specialized in Solar Energy. He is also the Head of the Department of Physics and has 15 published researches. For more information, click here.\nDr. Hoshmand Ali Mahmud, is a lecturer at the Faculty of Education/ Department of History. He teaches the European Contemporary History and the American History to the second year students. He has three printed books. For more information, click here.\nبەڕێز دكتۆر ديلان مەجيد رۆستەم ياريدەدەرى سەرۆكى زانكۆ بۆ كاروبارى زانستى و خوێندنى باڵا چەن سمينارى گرنگى لە سەر زانکۆی ئەليكترۆنی زیرەک لە ڕۆژانی ١٠، ١٧، و ١٨ ئەم مانگە پێشكەش بە تەواوى مامۆستايانى زانكۆى كۆيە كرد. لەم سمینارانە جەختى كردەوە لە چۆنيەتى بەڕێوەچوون و هەنگاوە وردەكانى جێ بە جێكردنى پرۆژەى بە ئەليكترۆنيكردنى زانكۆى كۆيە و باسى ڕۆلی تاکەکانى لە سەرکەوتنی ئەم ستراتیژیە کرد. لە دوایين ڕۆژی سمینارەکان لە رۆژى سێ شەممە ١٨ / ١١ / ٢٠١٥ كاتژمێر ١٢ى نيوەرۆ لە هۆڵى فاكەڵتى پەروەردە، بە ئامادەبوونى بەڕێز پ.ى.د.وەلى مەحمود حەمەد سەرۆكى زانكۆ و ڕاگرى فاكەڵتيی، بەڕێز دكتۆر ديلان مەجيد رۆستەم ياريدەدەرى سەرۆكى زانكۆ بۆ كاروبارى زانستى و خوێندنى باڵا، بسمینارەکەی پێشکەش کرد.\nبەڕێز دكتۆر ديلان لە سەرەتاى سمينارەكەدا وتى" بناغەيەكى بەهێزى ئەليكترۆنيى بۆ كارەكانى زانكۆى كۆيە دانراوە و لە هەموو زانكۆكانى ديكە لە پێشترين و خاوەنى ئەزموونێكى ناوازەين لەو بوارەدا، ئەوەى پەيوەندى هەبێت بە دروستكردنى هەگبەيەكى ئەليكترۆنيى تۆكمە ئێمە ئامادەمان كردووە و دروستمان كردووە، ئەم سستمە تەنيا سەرپێ خستن و گەشەپێدانى ماوە؛ بە يارمەتيدانى سستمەكە لە لايەن ئێوەوە لە ڕێى دەرخستنى ڕۆڵى خۆتان وەك مامۆستا بۆ چالاككردن و پەيوەندى بەردەوام لە نێوان خۆتان و خوێندكارانتان، ئێمە ئاسانكاريەكى تەواومان بۆتان فەراهەم كردووە كە تەنيا بەكارهێنانى ماوە لە لاى ئێوە و خوێندكارانتانەوە" پەيوەند بەم باسە ئاماژەى بەوەدا بەردى بناغەى ئەم ستراتيژيە چەند بنەمايەكى خوێندن و فێركردن دەگرێتەوە كە ژمارەيەك كەسايەتى لە جيهاندا كاريان بۆ كردووە و پێ ى بەناوبانگ بوون. وتيشى" پەروەردە و كوالێتيەكەى دووانەيەكن لە ڕێى چەند بنەمايەكەوە زۆر بەتووندى پێكەوە بەستراون ، ئێستا پەروەردە و فێركردن تەنيا چەند ژمارە و زانياريەكى سەرەتايى نييە كە بدرێت بە خوێندكار، بەڵكو دروستكردنى كەسێكى پرۆفيشناڵە كە بتوانێت لە بونيادنان و دروستكردنى كۆمەڵگەكەى ڕۆڵى گرنگ ببينێت، هاوشان لەگەڵيدا پەرەپێدانى بيركردنەوەى ڕەخنەگرانەيە."\nلە چوارچێوەى سمينارەكەيدا بە وردى تيشكى خستە سەر گۆڕانكاريە نوێ يەكانى بوارى خوێندن و فێركردن و وتى"چەمكى زيرەكى لە دونياى نوێدا خەريكە گۆڕانى بەسەردا دێت و مانايەكى ديكە وەردەگرێت، كوردستان وەك ناوچەيەكى جوگرافى، زانكۆ و دەزگا و ڕێكخراوى ئەكاديمى تێدايە ، مانگانە چەندان مليۆن دۆلار لە بەڕێوەبردنى ئەو سستمە سەرف دەكرێت، پرسيارەكە ئەوەيە ئايا دەزگاكانى خوێندن و پەروەردە دەتوانن وەڵامدەرەوەى پێداويستيەكانى كۆمەڵگە بن؟" بەڕێز ڕۆشانى ديسان دەپرسێت چۆن دەتوانين گەشە بە بيرۆكەكان بدەين و بە باشترين شێوە سيستەمەكە بەڕێوە ببەين؟ لێرەدا بە مامۆستايان دەڵێت "دەزگاى ئەكاديمى و خوێندن و فێركردن و سستمان هەيە و بونيادمان ناوە، لە ڕێى بە كلتوركردنى كارەكەوە بە شێوەيەكى ڕێكخراو بەرپرسيارێتى دروست دەبێت و ئێوە وەك ڕەگەزێكى سەرەكى بەشدارى دەكەن و لە كۆتاييدا كواڵتى خوێندن دروست دەبێت"\nبەڕێز دكتۆر ديلان دەربارەى بە ئەليكترۆنيكردنى كاركردن لە زانكۆى كۆيە دەڵێت " پرۆژەى بەرهەمهێنانى زانكۆيەكى ئەليكترۆنيمان لە ناو زانكۆى كۆيە دەست پێكرد، هەنگاومان نا و بناغەيەكى ئەليكترۆنيمان دروستكرد بە شێوەيەك كە ڕەگەزە بەشدارەكانى سستمەكە لە هەر جێ و شوێنێك بن دەتوانن كارى تێدا بكەن و سستمێكى ئامادەيە بۆ كاركردن، بەردەوام بوونى پەيوەنديەكان لە ڕێيەوە، سيستەمەكە سەردەخات و بەرەو پێشەوەى دەبات" هەروەها باسى بنەماكان و ڕەگەزە سەرەكيەكانى پرۆژەكەى كرد و وتى "ئێمە بازنەيەكى ئەليكترۆنى ئەكاديميمان دانا بۆ پێكهاتە سەرەكيەكانى زانكۆى كۆيە لە ڕووى خوێندكار و وانەكان و مامۆستا و بەشەكان و فاكەڵتيەكان كە بە هەموويان زانكۆى كۆيە پێك دەهێنن بۆ خزمەتكردنى بازنەى كۆتايى كە كۆمەڵگەيە"\nبەڕێز دكتۆر ديلان مەجيد ڕۆستەم، ياريدەدەرى سەرۆكى زانكۆى كۆيەيە بۆ كاروبارى زانستى و خوێندنى باڵا ، بۆ زانيارى زياتر كليك لێرە بكە.\nگرنگيى زۆرى هەيە بۆ زانكۆكان\nبەڕێز پ.ى.د.وەلى مەحمود حەمەد سەرۆكى زانكۆ كە لە سمينارەكەدا ئامادەبوو و بەشداريشى كرد لە گفتوگۆكان دەڵێت"ئێستا سستەمى ئەليكترۆنى لە لايەن زۆر دەزگاوە بەكاردەهێنرێت بەتايبەت زانكۆكان، ئەمە سوودى زۆرە لەوانە ئەم سستەمە بنەمای گلۆبالیزم و بچووک کردنەوەی دونیایە بۆيە لەهەموو کات وساتێكدا ئاگاداری هەموو بابەتەکان دەبیت و زۆرترین زانیاری لە نزیک خۆتەوە بەدەست دەهێنيت. هەروەها هەموو زانکۆکان بە یەکەوە دەبەستێتەوە و ئاگات لێ دەبێت بێت لە دونیا چی دەگوزەرێت لە توێژینەوەکان و پێشکەوتنە زانستییەکان و ئاستی زانکۆکانی دونیا. هەروەها سستەمێک هەیە لە دونیا پێ دەوترێت وێبۆمێتریک و زانکۆکان ریزبەند دەکات كە تاچەندە بە ئۆنلایەن ئیش دەكەن و كارەكانيان ڕايى دەکەن. جگە لەوەى لە رووی ئابوورییەوە خەرجییەکان کەم دەکاتەوە و کاتت بۆ دەگێڕێتەوە. بۆیە گرنگییەکەی زۆری هەیە بۆ زانکۆکان و لە پرۆسەی ریزبەندى هەژمار دەکرێت."\nهەروەها دەڵێت" لە هەر دام و دەزگایەک بە تایبەت زانکۆ ئەگەر هەموو ئەندامەكان پێکەوە بەشداریان لە بەکارهێنانی ئەو سستەمە کرد بێگومان زووتر دەگەینە ئامانج و کاتێک ئەم پرۆسە سەرکەوتوو دەبێت کە پێرسۆنێلەکانى پابەند بن بە ئیلتزامەکانی و بەمجۆرە هەردوولا لێ ى سوودمەند دەبن. دوای ئەوەی زانکۆی کۆیە ژمارەيەكى لە وێبۆمێتریک وەرگرت کە لە ئێستا زانکۆی کۆیە لە کۆی ٢٨ زانکۆ لە کوردستان ریزبەندی ٥ەمی هەیە. ئەمە وای کردووە کاتێک ماموستاکانی زانکۆی کۆیە چاودێرى زانکۆکانی دیکە دەکەن بۆ ئیش و وۆرکشۆپ و توێژینەوە، خێراتر زانيارى وەردەگیرێت و قازانجەکەی دوولایەنەیە هەم بۆ زانکۆ و هەم ستافەکەشی"\nبەڕێز سەرۆكى زانكۆى كۆيە قۆناغ بەندى دەكات بۆ پرۆسەكە و دەڵێت " قۆناغی پرۆسەی دڵنیایی جۆریی و بەئەلکترۆنی کردنی سستەم و ئەم نوێگەرییە ئەگەر لە کوردستان دابەشی سێ قۆناغی بکەین ئێمە لە قۆناغی سێیەم داین. داهێنانی پرۆسەی دڵنیایی جۆری لە سەرەتادا ماموستایان دژایەتییان کرد و ئەرکەکەی زۆر بوو، لە هەمان کاتدا کۆمەلێک پرۆژە درابوون بە مامۆستایان بۆ باشتر ڕاپەراندنی پرۆسەکە بەش بەش و قۆناغ بەندیمان کرد؛ لە سەرەتادا سیاسەتی زانکۆی کۆیە ئەوە بوو کە ئەندامەكانى جاری یەکەم رێزلێنان وەربگرێت ئەمەش دەکەوێتە سەر خودی کەسەکان دواتر ململانێيەك لە نێوان مامۆستایان دروست بوو بە تایبەت خوێندکارانی دکتورا. ئەم ساڵ بۆ کۆکردنەوەی خاڵەکان، دەبێت بەشێکى زۆر لە مامۆستایان لە پرۆسەی دڵنیایی جۆری کێبەرکێ بکەن ئەمەش بە تێگەیاندنی مامۆستایان لەو پرۆسەیە. قۆناغی سێ ێەم پرۆسەی ریزبەندی کردنی نیشتمانی زانکۆکانی کوردستان دروست بوو ئەمەش کاریگەری لەسەر بەرزبوونەوەی پلەی زانستی زانکۆکان دەبێت"\nسيستەمێكى پێك بەستە\nبەڕێز دكتۆر شوان كەماڵ رەشيد ڕاگرى فاكەڵتى زانست و تەندروستى، بەشداربوو لە سمينارەكە، دواى كۆتايى هاتنى بۆ نوچەنامە وتى" ئەم سميناره زۆر گرنك بوو، چونكە باسى ئەوەبوو كه چۆن مامۆستا ببەستێتەوە به زانكۆ و ئيشەكەى خۆى خۆش بوێ و چۆن خوێندكار ببەستێتەوە به خوێندنەكەى بۆ ئەوەى ئەوانيش پرۆگرامى خۆيان خوش بوێت، بۆ ئەمەش باشترين رێگە رێگاى ئه ليكترۆنيە كه دەتوانن به دواداچون بكەن بۆ وانەكانيان و داتاكانيان به بەردەوامى ببينن، كەواته خوێندكار بەستراوەتەوه به سستمى زانكۆ ، ئەگەر ئەم سستمە پەيرەو بكرێ ئەوا ئاستى زانستى زانكۆ و ئاستى خوێندكاريش بەرزدەبيتەوه ، هيوادارين ئەم جۆرە لە سمينارانە بەردەوام بن "\nشوان كەمال ڕەشيد، نازناوى زانستى پرۆفيسۆرى ياريدەدەرە، پسپۆرى مۆلیکولەر بایۆلۆجی و بایۆتەکنۆلۆجی (Molecular Biology and Pharmaceutical Biotechnology)ە ڕاگرى فاكەڵتى زانست و تەندروستى يە. بۆ زانيارى زياتر كليك لێرە بكە.\nهەروەها بەڕێز مامۆستا ڕێبوار كرمانج دواى سمينارەكە دەلێت " سستمێكى زۆر پێشكەوتووە، لە زۆربەى وڵاتە پێشكەوتووەكان و ئەمريكا كارى پێ دەكرێت، بۆيە كە زانكۆى كۆيەش كار بەم سستمە دەكات ئيش و كارەكان زۆر بە ئاسانى بەڕێوە دەچن، يەكێك لە خاڵە بەهێزەكان گێڕانەوەى كاتێكى زۆرە بۆ بەكارهێنەران و ئەندامانى زانكۆ، هەروەها ڕۆتينات و خەرجيەكانيشى كەم كردووەتەوە چونكە ئيشەكان جێ بە جێ دەكرێن بە شێوەيەكى زيندوو" مامۆستا ڕێبوار دەڵێت "بە بەردەوامى سەيرى سايت و پرێس ڕوومەكان دەكەم و زانياريەكان وەردەگرم و ئاگادارى ئەوەم لە زانكۆ چي روودەدات و ئاگادارى بڵاوكراوەكانى مامۆستايانم كە توێژينەوەكانيان ئاپلۆد دەكەن، بە كارايى و چالاكى بەردەوام لەسەرى لە بەدەستهێنانى ئامانجەكان نزيكمان دەكاتەوە و بۆ ئەمەش پێويستە هەموو مامۆستايان هەماهەنگ و هاوكارى يەكتربن تێيدا"\nبەڕێز ڕێبوار كرمانج عەبدولرەحمان، مامۆستاى ياريدەدەرە ، ىپسپۆرە لە گازى سروشتى لە بەشى ئەندازيارى كيمياوى، خاوەنى ٢١ توێژينەوەى بڵاوكراوە و دوو پەرتووكە. بۆ زانيارى زياتر كليك لێرە بكە.\nسستمێكى ئاسانكار، چاك و دەگمەنە\nبەڕێز دكتۆر سەعيد ساڵح حەمەدەمين ڕاگرى فاكەڵتى پەروەردە، دواى سمينارەكە دەلێت" ئەو سستمە ئاسانكارييەكى زۆر دروست دەكات لە لايەنى ئابوورى و زانستى و كات ، هەروەها زۆر بە خێرايى ئەرك و رێنماييەكان دەگەنە لايەنى پەيوەنديدار؛ بەهۆى ئەو سستمەوە دام و دەزگاكانى ناو زانكۆ پێوەندييەكى خێراتريان دەبێت لە رووى ئەرك و كارەكان و لێك تێگەيشتنێك دروست دەكات لەناو هەموو ئەندامەكان. ئەمە وا دەكات مامۆستا وخوێندكاران لێك نزيك ببنەوە، چونكە لە رێگەى ئەلكترونى بە ئاسانى بابەتە بلاوكراوەكان دەگاتە لاى خوێندكاران وخوێندكاران لايەنى تێگەيشتن وئاشنا بوونيان بە سيستەمەكە بەرز دەبيتەوە" سەبارەت بە يەكخستنى هێز و تواناكانى مامۆستايان لە زانكۆدا بۆ سەرخستنى ئەم سيستمە، دكتۆر سەعيد دەڵێت " بە دڵنيايى ئەگەر هەموو مامۆستاكان بەشدارى بكەن زووتر دەگەينە ئامانج، بەڵام بە تاك لايەنە ناتوانين سەركەوتوو بين، چونكە گەياندنى زانياريەكان بە پێى پێويست نابێ، بەڵام ئەگەر بە گشتگيرى بێت باشتر و زووتر دەگەينە ئامانج "\nبەڕێز سەعيد ساڵح حەمەدەمين، پرۆفيسۆرى ياريدەدەرە، پسپۆڕە لە ڕێگاكانى وانە وتنەوە، خاوەنى ٢٦ توێژينەوەى بڵاوكراوەيە و تەمەنى ٤٩ ساڵە.\nهەروەها بەڕێز فەهمى فەريق سەرۆكى بەشى فيزيا پاش سمينارەكە وتى" لە رووى كواڵێتى و باشتركردنى پەيوەندى نێوان مامۆستا و زانكۆ و ئاگابوون لە كار و چالاكييەكانى ناو زانكۆ جێگاى خۆى زۆر بە باشى گرتووە و لە ئاستێكى باڵا دايە، ئەم سيستمە كارئاسان و يارمەتيدەر دەبێت بۆ خوێندكاران، چونكە لە ئێستا دا زۆربەى خوێندكاران ئينتەرنێتيان لەبەردەستە بۆ وەرگرتنى زانيارييەكان بە خێراترين و ئاسانترين شێواز، بەڵام پێويستى بە هاوكارى هەمەلايەنەيە ، گرنگە مامۆستا و خوێندكار و دەستەى بەرێوەبەرى زانكۆ هەمووان هاوكاربن بۆ بەرەوپێشبردنى ئەو سيستەمە و كارپێكردنى بە شێوەيەكى سەرەكى" لە بارەى چالاكيى خۆيەوە بەڕێز د.فەهمى ئاماژە بەوە دەكات رۆژانە بە بەردەوامى چاودێرى ماڵپەرەكان دەكا و ماڵپەرەكەى خۆى ئابدێت دەكاتەوە بۆ دروست كردنى پەيوەندى بەردەوام لەگەڵ مامۆستايان بۆ ئاڵوگۆرى زانيارى و بەخشينى وانەكانى ڕۆژ بە خوێندكاران "\nبەرێز فەهمى فەريق حەسەن، نازناوى زانستى مامۆستايە و پسپۆڕە لە وزەى خۆر، هاوكات سەرۆكى بەشى فيزيايە و تەمەنى ٣٣ ساڵە، ١٥ توێژينەوەى بڵاوكراويشى هەيە، بۆ زانيارى زياتر كليك لێرە بكە.\nبەرهەمى زياترمان پێ دەبەخشێت\nهەروەها بەڕێز د.هۆشمەند عەلى مەحموديش بەشداربوو لە سمينارەكەدا و دواى كۆتايى هاتنى وتى " له‌م رووه وه زانكۆی كۆیه له‌ناو زانكۆ حكومیه‌كاندا تاكه زانكۆیه له‌گرنگیدان به‌و سسته‌مه ، وە ئەمە په‌یوه‌ندی و به‌ستنه‌وه‌ی زانكۆى كۆيە به زانكۆ جیهانیه‌كان ئاسان و خێرا دەكات له‌ئاستی نێوده‌وڵه‌تیدا و دەستكەوتى زياتر بەرهەم دەهێنێت، تايبەتمەندى ئەم سستمە لەوەدايە كە كه‌سایه‌تی ئه‌كادیمی و ده‌سته‌ی وانه‌بێژانی زانكۆ پارێزراوە ئەمەش دەبێتە هۆى بره‌ودان به‌تواناكان و هه‌وڵدان بۆ به‌ره‌وپێشخستنی زیاتر له‌لایه‌نی ئه‌كادیمیه‌وه و هانده‌رێكی زۆر باشیشه بۆ مامۆستا." بەرێز دكتۆر هۆشمەند زياتر جەخت لەسەر بەدەست هێنانى ئامانجەكان دەكاتەوە، كە ئەم سستمە ڕێگەكە نزيك دەكاتەوە و بەرهەمەكان زۆرتر دەكات لەم لايەنەوە دەڵێت " بێگومان گرنگیدان و په‌ره‌پێدانی ده‌بێته هۆی ناو ناوبانگی زیاتری زانكۆى كۆيە له‌سه‌ر ئاستی ناوخۆ و هه‌رێمی و نێوده‌وڵه‌تیدا ، وە كاركردنى هەمە لايەنە لە نێوان خوێندكاران و مامۆستاياندا و دروستكردنى هەگبەيەكى تەواو بۆ كۆششە ئەكادميەكانى مامۆستا دەبێتە هۆی پێك به‌ستنه‌وه‌یه‌كی ئه‌كادیمی و بە ئاسانی ئاڵوگۆركردنی زانيارى له‌كۆمه‌ڵگه‌ی زانكۆدا دێتە كايەوە" هەروەها گەشبينانە دەڕوانێتە ئەم سستمە و دەڵێت " به‌به‌راورد به ساڵانی رابردوو، ئێستا به‌ره‌و پێشچوونی زۆری به‌خۆوه بینیوه و ڕاشم وایه له‌داهاتوودا زۆر باشتریش ده‌بێت و هەنگاوى زۆرتر دەچێتە پێشەوە، بۆيە من گەشبينم پێى كە بتوانێت ڕۆڵ بگێڕێت و دەستكەوتەكان و بەرهەمەكان زۆر زياتر بكات".\nبەڕێز هۆشمەند عەلى مەحمود، نازناوى زانستى مامۆستايە، لە فاكەڵتى پەروەردە – بەشى مێژوو وانەى مێژووى هاوچەرخى ئەوروپا و مێژووى ويلايەتە يەكگرتووەكانى ئەمريكا بە خوێندكارانى قۆناغى دووەم دەلێتەوە، خاوەنى ٣ پەرتوكى چاپكراوە، بۆ زانيارى زياتر كليك لێرە بكە.\nئامادەكردنى : ژوورى هەواڵبۆ خوێندنەوەى هەواڵى زياتر كليك لێرە بكە.


مستەفا چاوڕەش ئەندامی سەركردایەتی یەكێتی نیشتمانی كوردستان لەسەر خۆكاندیدكردنی بۆ پۆستی وەزیری پێشمەرگە لە كابینەی نوێی حكومەتی هەرێم روونكردنەوە دەدات و دەڵێت، بۆ وەرگرتنی ئەو پۆستە نامەم بۆ مەكتەبی سیاسی ناردووە.\nئەمڕۆ سێشەم 23ی نیسان، مستەفا چاوڕەش ئەندامی سەكردایەتی یەكێتی نیشتمانی كوردستان بە "وشە"ی راگەیاند، بەو پێیەی پۆستی وەزیری پێشمەرگە لە كابینەی نوێی حكوومەتی هەرێم بەر یەكێتی دەكەوێت، منیش نامەیەكم بۆ مەكتەبی سیاسی نووسیوە داوام كردووە پۆستە بەمن بدرێ.\nزیاتر گوتی، هەموو تەمەنم لە پێشمەرگایەتیدا بەسەر بردووە و ماوەی 14 ساڵیشە بەرپرسی فەرماندەییم و هەموو مەرجەكانی بوون بە وەزیرم تێدایە.\nلە بارەی بوونی كاندیدی تر لەناو حزبەكەی، مستەفا چاوڕەش گوتی، رەنگە كاندیدی تر هەبن خۆیان بۆ ئەو پۆستە ئامادە كرد بێت، بەڵام یەكلا بوونەوەی پۆستەكە بۆ من یان هەر كەسێكی تر دەكەوێتەوە سەر سەركردایەتی و مەكتەبی سیاسی.\nلە بارەی ئەو پرسیارەی كە ئایا شێخ جەعفەر خۆی بۆ پۆستی وەزیری پێشمەرگە كاندید كردووە، ئەو ئەندامەی سەركردایەتی یەكێتی ڕای گەیاند، شێخ جەعفەر بەو پێیەی دوو جار داوای لە من كردووە خۆم بۆ پۆستەكە كاندید بكەم، ئەو خۆی كاندید نەكردووە.\nئەوە لەكاتێكدایە كە پێشتر "وشە" هەواڵی ئەوەی بڵاو كردبووەوە كە لەسەر پۆستی وەزارەتی پێشمەرگە كێشە هەیە و چەند كەسێك داوای وەرگرتنی ئەوپۆستەیان كردووە.\nئه‌م بابه‌ته 1653 جار خوێنراوه‌ته‌وه


Family law Geneva\nLog InSign UpReverse SearchCategoriesPostal CodesPhone Codes+ Add BusinessEnglishDeutschFrançaisItalianoEspañol日本語PortuguêsالعربيةРусский中文 (简体)한국어Bahasa IndonesiaPolskiTürkçeNederlandsBahasa Melayu中文 (繁體)Tiếng ViệtDanskSvenskaNorskRomânăČeskyMagyarSuomiفارسیTagalogไทยУкраїнськаAfrikaansShqipSrpskiKiswahiliБългарскиΕλληνικάEestiGalegoעבריתहिनदीHrvatskiÍslenskaLietuviųLatviešuதமிழ்SlovenčinaSlovenščinaCatalàMakedonskiবাংলাAzərbaycancaSwitzerlandCanton of GenevaGenevaProfessional ServicesFamily lawFamily law in GenevaSort By:PopularityAlphabeticallyShowing 1-10 of 100\nAdd BusinessSet up a free global business listing with cybo today!Click Here.HoursOpen Now: 4:25 AMCategoriesGovernment agenciesPrivate investigationLawyersFirefighting and rescuePolice and law enforcementAccountantsCourts of lawLegal and financialCorporate and business lawSocial workMore...Less...Nearby CitiesCarougeLancyColognyChêne-BougeriesVandœuvresMeyrinFerney-VoltaireAnnemasseSaint-Julien-en-GenevoisSaint-Genis-PouillyMore...Less...RatingSocial ProfilesFacebook ProfileFoursquareGoogle+ ProfileTwitter FeedMore...Less...\n1. BRH Partners LLCLawyersFamily lawRue des Bains 35City: GenevaPostal: 1205Administrative region: Canton of GenevaCountry: SwitzerlandPhone: 022 322 94 00Website: www.brhpartners.ch02. Maître Bernard Nuzzo - Avocat Genève5.0/5 - Reviewed by CyboLawyersRue Leschot 2City: GenevaPostal: 1205Administrative region: Canton of GenevaCountry: SwitzerlandPhone: 022 321 06 86Website: www.djaziri-nuzzo-avocats-geneve.ch03. Etude de Me Lassana DIOUM - Avocat Genève5.0/5 - Reviewed by CyboLawyersBoulevard des Tranchees 36City: GenevaPostal: 1206Administrative region: Canton of GenevaCountry: SwitzerlandPhone: 022 839 80 22Website: www.dioum.ch04. Croce & Associés SA Avocats - Lawyers - Avvocati5.0/5 - Reviewed by CyboLawyersCorporate and business lawRue des Alpes 7City: GenevaPostal: 1201Administrative region: Canton of GenevaCountry: SwitzerlandPhone: 022 906 85 00Website: www.croce-associes.ch05. Me Timothée Bauer, Avocats Ador & Associés SA5.0/5 - Reviewed by CyboLawyersAvenue Krieg 44City: GenevaPostal: 1208Administrative region: Canton of GenevaCountry: SwitzerlandPhone: 022 839 11 62Website: www.bauer-avocat.ch06. Mr. Thomas Barth Avocat5.0/5 - Reviewed by CyboLawyersBoulevard Helvétique 6City: GenevaPostal: 1205Administrative region: Canton of GenevaCountry: SwitzerlandPhone: 022 704 08 08Website: www.barth-avocats.ch07. ABELS AvocatsLawyersRue Michel-Roset 1City: GenevaPostal: 1201Administrative region: Canton of GenevaCountry: SwitzerlandPhone: 022 715 07 00Website: www.abels.pro08. Réseau Entreprendre Romandie c/o Lenz & Staehelin, avocatsLabor and employment lawNotariesLawyersRoute de Chêne 30City: GenevaPostal: 1207Administrative region: Canton of GenevaCountry: SwitzerlandPhone: 058 450 70 00Website: www.lenzstaehelin.com09. Mr. Olivier Brunisholz AvocatLawyersCours des Bastions 5City: GenevaPostal: 1205Administrative region: Canton of GenevaCountry: SwitzerlandPhone: 022 819 10 80Website: idpartnercard.com010. Avocat Samuel M. LohmanLawyersRue Verdaine 11City: GenevaPostal: 1204Administrative region: Canton of GenevaCountry: SwitzerlandPhone: 022 317 80 20Website: www.eureseau.org0


داهێنان لە دووبارەبوونەوەدایە – دانا ڕەئووف\nداهێنان لە دووبارەبوونەوەدایە\nچەمکی دووبارەبوونەوە لە شانۆدا لە هەموو هونەرێکی تر زیاتر رۆلێکی گرینگ و پێگەیەکی بەهێزی هەیە بۆ خوڵقاندن، بۆ دروستکردنی کارەکتەر، بۆ راگرتنی ریتم، بۆ ئاشنابوون بە یەکتری، بۆ پەروەردەکردنی وزە ناوەکییەکانمان، بۆ هەست و نەستمان، بۆ تێگەیشتنێکی باشتر لە خودی دەقەکە، بۆ ئازایەتی رووبەرووبوونەوەی بینەران و بۆ بەرجەستەکردن. بێگومان بۆ پێگەیشتن و ئاشکرابوونی زیاتری دیدی ریژیسۆریشە.\nلەزمانی سوێدی و لە ناوەندە ئەکادیمی و زانکۆکاندا دەستەواژەیەکی تایبەتی هەیە و بەکاردەهێنرێت، پێدەوترێت (ئیتێرێرە) Iterera کە چەمکێکی گەلێک دژواری پرۆسێسی ئەکتەر و هونەری نواندنە، ئەم وشەیە لە یەککاتدا دوو مانا لەخۆ دەگرێت: دووبارەکردنەوە و نوێکردنەوەیش. بەرای پسپۆرە ئەکادیمییەکانەوە گرینگە، کە لەم پرۆسەیەدا دوو وشە بۆ هەمان (ئەم چەمکە) بەکارنەهێنرێت، بەڵکو تەنها یەک وشە بەکاربهێنرێت. ئیتێرێرە لەیەک کاتدا مانای (دووبارەکردنەوە) و (نۆێکردنەوە)یش دەگەیەنێت؛ بەهۆی مەشقی بەردەوامی دیمەنێکەوە، رۆژ لەدوای رۆژ و بۆ ماوەیەکی درێژخایەن دەگەینە حاڵەتی نوێکردنەوە، دۆزینەوە و بەرجەستەکردن. ئەمیان لەناو ئەویتریاندایە، ئەویتریشیان لەناو ئەمیاندایە.\nئەکتەری ژاپۆنی یۆشی ئۆدیا لە کتێبە دەگمەندەکەیدا (ئەکتەری نەبینراو)دا دەڵێت: (ئەوە دووپاتەکردنەوەیە، کە وات لێدەکات بگۆرێیت. سەرباری ئەوەی ئێمە زۆرجار وا هەست دەکەین ژیانی رۆژانەمان دووبارەیە و زۆر بەکەمی هەمەرەنگی تیا روو دەدات. لە راستیدا ئێمە هەرگیز لە ژیانی رۆژانەماندا شتێک دووبارە ناکەینەوە. جلوبەرگی جیاواز دەپۆشین و تا رادەیەکیش خواردنی هەمەرەنگ دەخۆین و ئەزموونی جیاوازیش دەگوزەرێنین. من ئەوە ناڵێم کە ژیانێکی راوەستاو و نەگۆر شتێکی باش بێت، بەڵام هەندێک کرداری دووبارەبوونەوە؛ کاریگەری بەهێزت تیا دەخوڵقێنێت و لەتوانایدا هەیە، کە بتگۆرێت.)\nپرۆسەی پرۆڤەکردن دووبارەکردنەوەیە، نەمایش و هونەری نواندن و هەموو شەوێکی رووبەڕووبوونەوەی بینەرانیش دووبارەکردنەوەیە، ئەم دووبارەکردنەوەیە ئەکتەر دەگەیەنێتە سنورەکانی ئارامی، خوڵقاندنی کارەکتەرەکە و هەموو شەوێک و لەگەڵ دووبارەبوونەوەکاندا زیاتر قاڵ دەبێت، هەڵدەکشێت و بە بەردەوامی نوێدەبێتەوە. ئەفسونی هونەری شانۆ و نواندن لەو دووبارەبوونەوەیەدایە، هەرچەندە هەموو شەوێک هەمان رۆڵ، هەمان گفتووگۆ و جۆری هەڵسوکەوتی ئەکتەرەکان ئەوەی شەوی رابردووەوە، لەگەڵ ئەوەیشدا هەموو شەوێک ئەو ئەکتەرانە و هونەری نواندنەکەیش لەو چرکە ساتەدا، لەو چاوتروکاندا سەرلەنوێ لە دایک دەبێتەوە و بە هەوای ئەو ساتە دەژی. ئەکتەری سەرکەوتوو ئەوەیە، کە بتوانێت هەمیشە و لە هەموو کاتێکدا، لەگەڵ رۆڵ و کارەکتەرەکەیدا و لەگەڵ ئەکتەرەکانیتریشدا بژی.\nیۆشی ئۆدیا لە هونەری جووڵەوە دەگاتە هەستەکانی ناوەوەی کارەکتەرەکان و لەگەڵیان دەبێت بەیەک (دووبارەکردنەوەی جووڵە کاریگەری لەسەر چالاک کردنی وزەی ناوەکیت هەیە، کە وات لێدەکات وەک مرۆڤێک هەستەوەر و بەئاگابیت.) هەر جووڵانەوەشە، کە ریتمی ناوەوە و دەرەوەی نەمایشەکە ڕادەگرێت، ئەکتەرەکان لە پەیوەندیەکی جووڵەئامێزدا بەیەکەوە دەبەستێتەوە و ڕایەڵە گشتییەکانی نەمایشەکەیش کۆدەکاتەوە.\nئەکتەر هەر لە دووبارەبوونەوەی جووڵە و هەڵسوکەوتیشەوە کۆنترۆڵی رۆڵەکەی، حیوارەکانی و پەیوەندییەکانیشی بەوانیترەوە دەکات و دەگاتە نهێنی ئەو دیووی وشەکانەوە.\nکەواتە یەکێک لە کلیلەکانی سەرکەوتنی ئەکتەر دووبارەبوونەوەیە: دووبارەبوونەوە لە کاتی مەشق و پرۆڤە و دووبارەبوونەوەیش لە هەموو شەوێکی نەمایش و رووبەرووبوونەوەی بینەراندا.\n2020-03-15 /by dana\nhttp://danamarouf.com/wp-content/uploads/2015/06/11638493_10206046174046891_991938310_o.jpg 640 960 dana http://danamarouf.com/wp-content/uploads/2021/01/dana-logo.web_-e1610584340918.png dana2020-03-15 13:49:522020-03-15 13:49:52داهێنان لە دووبارەبوونەوەدایە


دادگا هه‌ره‌شه‌ی ده‌ستگیر كردنی ده‌كات\n23/6/2018 10:12 AM\nهه‌ریه‌ك له ئه‌نجلینا جولی ئه‌كته‌ر و برات پیت دوای جیابوونه‌وه‌یان كێشه‌ی گرتنه‌ئه‌ستۆی منداڵه‌كانیان هه‌یه، به‌ڵام دادگای ئه‌مه‌ریكا به‌شێوه‌یه‌كی كاتی هه‌ر شه‌ش مانگ جارێكی بۆ داناون بۆ چاودێریكردنی منداڵه‌كانیان، له‌سه‌ر ئه‌مه‌ش هه‌ڕه‌شه له ئه‌نجلینا جولی ده‌كرێت به به‌ندكردن ئه‌گه‌ر پابه‌ندی بڕیاره‌كه‌ی دادگا نه‌بێت.\nئه‌ستێره‌ی دیاری ئه‌مه‌ریكی ئه‌نجلینا جولی ڕێگه نادات منداڵه‌كانی له ماڵه‌كه‌ی برات پیت بمێننه‌وه، ئه‌ویش به‌هۆی ترسی نزیكبوونه‌وه‌ی منداڵه‌كانی له باوكی كه په‌یوه‌ندیان پته‌وتربێت و نه‌توانێت له كۆتا دانیشتنی دادگادا منداڵه‌كان بۆ هه‌میشه له‌لای خۆی بهێڵێته‌وه و به‌یه‌كجاری له‌ده‌ستیان بدات.\nبه‌پێی دواین بڕیاری دادگابێت تا كۆتایی ئه‌م وه‌رزه منداڵه‌كان له‌لای ئه‌نجلینا ده‌بن، دواتریش به درێژایی ماوه‌ی وێنه‌گرتنی فیلمه‌كه‌ی ئه‌نجلینا به‌ناوی « Maleficent 2» پێنج منداڵه بچوكه‌كه‌ی له‌لای برات پیت ده‌مێننه‌وه، هه‌روه‌ها منداڵه گه‌وره‌كه‌ی مادۆكس خۆی ده‌توانێت هه‌ڵبژاردن بكات له‌لای كامیان بمێنێته‌وه دایكی یاخود باوكی.\nمانه‌وه‌ی منداڵه‌كان له‌لای ئه‌نجلینا و ڕێگه‌نه‌دانی به چوون بۆلای برات پیتی باوكیان زیان به كه‌یسه‌كه‌ی ده‌گه‌یه‌نێت له دادگا و ئه‌گه‌ری هه‌یه هه‌ڕه‌شه‌ی به‌ندكردنی لێبكرێت.\n«ئه‌نجلینا جولی» ئه‌كته‌ری ته‌مه‌ن ٤٢ ساڵان، ساڵی ٢٠١٦ له «برات پیت» ئه‌كته‌ری ته‌مه‌ن ٥٣ ساڵان په‌یوه‌ندی هاوسه‌رییان تێكچوو له ساڵی ٢٠١٧ له دادگا جیابوونه‌وه، خاوه‌نی دوو منداڵی خۆیانن، ھه‌روه‌ھا به‌خێوكردنی چوار منداڵی دیكه‌یان له ئه‌ستۆگرتووه.


کوردیپێدیا - راگەیەندراوێک لە لقی حەڤدەی شنگالی پارتییەوە 03-05-2022\n📝 راگەیەندراوێک لە لقی حەڤدەی شنگالی پارتییەوە 03-05-2022 | پۆل: بەڵگەنامەکان | زمانی بابەت: 🏳 کوردیی ناوەڕاست\nراگەیەندراوێک لە لقی حەڤدەی شنگالی پارتییەوە 03-05-2022\nدەقی راگەیەندراوەکەی لقی حەڤدەی شنگالشنگالی پارتی دیموکراتی کوردستانپارتی دیموکراتی کوردستان:\nلەبارەی بارودۆخی شنگال و ئەو نەهامەتیانەی بەسەر خەڵکی خۆشەویستی شنگالدا هاتووە، لە لایەن هەندێ لایەنی نابەرپرس دیسان موزایەدات لەدژی پارتی دووبارە دەبێتەوە.\nلێرەدا بە بیر هەموو لایەک دەهێنینەوە کە خەڵکی شنگال خۆیان شاهیدی ئەوەن کێ بۆ شنگال قوربانی و خوێنی داوە. لەکاتی پەلاماری تیرۆریستانی داعشداعش بۆسەر شنگال هەموو ئەو هێز و لایەنانەی موزایەدات دەکەن بە یەکێتی و پەکەکە و حکوومەتی عێراقیشەوە لە شنگال بوون، کەسیان بەرگرییان لە شنگال نەکرد و، تەنیا پارتی بەرگری کرد و خوێنی دا. لە پڕۆسەی ئازادکردنی چیای شنگال و رێگەکانی شنگال لە مانگی کانوونی یەکەمی 2014 و لە ئۆپەڕاسیۆنی ئازادکردنی شنگال لە تشرینی دووەمی 2015 ئەوە پارتی و پێشمەرگەکانی پارتی بوون بە تەنیا و بە خوێنی خۆیان شنگالیان ئازادکرد و تۆڵەیان لە تیرۆریستانی داعش کردەوە.\nدوای پیلانی شازدەی ئۆکتۆبەری 2017ش پێشمەرگەکانی پارتی لەسەر داوای خەڵکی شنگال و بۆ ئەوەی شەڕ نەکەوێتە شنگال و لەنێوان شنگالییەکاندا گرفت دروست نەبێت، لە شنگال پاشەکشەیان کرد بەو مەرجەی کە خەڵکی شنگال خۆیان کاروباری خۆیان بەڕێوە ببەن و ئامانجی پارتیش ئەوە بوو دەرفەت بدرێتە دانیشتوانی شنگال کە خۆیان حوکمی خۆیان بکەن.\nبەڵام ئەوە حکوومەتی عێراقی بوو بەڵێنەکانی پێشێلکرد و شنگالی دایە دەستی قەدەر و حوکمی چەکدارانی پەکەکە و میلیشیای نایاسایی کە کاریان تەنیا قاچاخ و موخەدەرات و رێگەگرتن لە گەڕانەوەی ئاوارەکان و یاریکردن بە چارەنووسی شنگال بووە.\nهەموو لایەک ئەو راستییە باش دەزانن بەهۆی داوا و ویستی خەڵکی شنگال، پارتی لە شنگال پاشەکشەی کرد ئەگینا چۆن پارتی لە پردێ و سحێلا لووتی چەکدار و میلیشیاکانی شکاند ئەوەهاش دەیتوانی لووتی دەستدرێژیکاران و چەکدارە قاچاقچیەکان لە شنگال بشکێنێت.\nبەلای پارتییەوە چارەنووسی خەڵکی شنگال و گەڕانەوەی ئاوارەکان و جێگیربوونی ژیان و سەقامگیری بۆ خەڵکی مەزلوومی شنگال ئەولەوییەتی سەرەکییە، ئەوە هەمان ئەو سیاسەتە دروستەیە کە بەرژەوەندیی شنگالیەکانی دەوێت و خەڵکی خۆشەویستی شنگالیش زۆر باش لەو سیاسەتەی پارتی تێدەگەن و پشتیوانی لێ دەکەن.\nبەڵگەش لەسەر ئەوە هەڵبژاردنەکانی ئۆکتۆبەری رابردووی عێراق بوو خەڵکی شنگال تەنیا دەنگیان بە پارتیدا و ئەوە پارتی بوو کورسییەکانی شنگالی بردەوە.\nپارتی دیموکراتی کوردستان پێیوایە دەبێ دۆخی شنگال ئاسایی ببێتەوە و هێزی نایاسایی و قاچاقچی و میلیشیا لەوێ دەربچن و واز لە خەڵکی شنگال بهێنن.\nپێویستە هەرچی زووتر زەمینە بۆ گەڕانەوەی ئاوارەکان بڕەخسێندرێت و شنگال بۆ خەڵکی رەسەنی شنگال بگەڕێتەوە.\nپارتی ناشتوانێت چیتر چاوەڕێی ئەوە بێت خەڵکی شنگال لەژێر هەڕەشە و کۆڵەمەرگی و ئاوارەییدا بژیێت و یاری بە چارەنووسیان بکرێت.\nلقی حەڤدەی پارتی دیموکراتی کوردستان\n3ی ئایاری 2022\n#شنگال | #پارتی دیموکراتی کوردستان | #داعش |\n 📡 ماڵپەڕ | 🏳 کوردیی ناوەڕاست | ماڵپەری کوردستان 24 - 03-05-2022\n➕ ئەم بابەتە لەلایەن: (رۆژ هەژار)ەوە لە: May 8 2022 9:13PM تۆمارکراوە


بە "تاغوت" وەسفی دەكات\nئەبو محەمەد مەقدیسی ئەردۆغان بە "كافر" دەزانێت\n5209 جار خوێندراوه‌ته‌وه\nئەبو محەمەد مەقدیسی تیۆرسازی سەلەفییەتی جیهادی بەتوندی هێرشی كردە سەر رەجەب تەیب ئەردۆغانی سەرۆكی توركیا و بە "تاغوت"ی وەسف كردو بە "كافر"یشی لەقەڵە‌مداو رایگەیاند "فڕی بەسەر ئیسلامەوە نییە".\nئەبو محەمەد مەقدیسی لەوتارێكی نووسراو لە ژێر ناونیشانی "ناسینی درەنگ وەختی ئەردۆغان"، كە لەم دوایانەدا لەواڵەكانی ڕەووتە جیهادییەكان سەر تیلیگرام بڵاوكراونەوە، بەوە وەسفی سەرۆكی توركیای كردووە، كە "تاغوتە" راشیگەیاند "ئەردۆغان عەلمانییەكی تێرو تەواوە و ڕێگەش بەباڵادەستی ئیسلام نادات لە ڕووی فەرمانڕەواییكردن‌و هەژموون و یاساكاییەوە".\nمەقدیسی لایەنە چەكدارە سوورییەكانیشی لەوە ئاگادار كردەوە، كە بە "بە ڕواڵەتبازییە خواپەرستییەكەی ئەردۆغان فریوونەخۆن"، بەوەی "لەبۆنەكاندا چەند سوڕەتێكی قورئان دەخوێنێت، یان فریووی ئەو قسانە نەخۆن ،كە گاڵتەجاڕەكانی ئەردۆغان لەوانەی پێی سەرسام‌وو ڕووكاری دەرەوەی جوان دەكەن بانگەشەی ئەوەی بۆ دەكەن گوایە ئاڵاهەڵگری خۆدەربازكردنە لەژێر سایەو سێبەری سەروەری و فرمانەكانی ڕۆژئاوا، لە كاتێكدا ئەو هێشتا لەژێر سایە و سێبەری ناتۆو دوژمنەكانیدایە".\nمەقدیسی ڕووی دەمی دەكاتە لایەنە سوورییەكان و بەتایبەتیش "دەستەی ڕزگاركردنی شام" و لایەنگرەكانیان لەتیۆرسازانی سەلەفییەتی جیهادی و دەڵێت: "پێویست نییە خۆمان گیرۆدە و بەربەڵای هێدەی (صدمە) و نائومێدییەكانی ئەردۆغان و بەڵێنەكانی بكەین تاوەكو بە ڕاستی و دروستی ئەو ئاشنابین بەوەی ئەو لەراستیدا  عەلمانییەكە و دژ بە یەكتاپەرستییە و بێڕێزیشی پێ دەكات ، ئەو پشتیوانی لە جیهادی ئێمە ناكات ، شەریعەتەكەشمان ناكاتە فەرمانڕەوا ، بەلاشییەوە گرنگ نییە ئاڵاهەڵگرمان بێت ، بۆیە دەبێت ئەو ڕاستییە بزانین پێش ئەوەی كات بەسەرچێت و ئەردۆغانیش بە سواری وشترەكەی بۆی دەرچێت".\nپێشتریش ناوبراو لەنامەیەكی تردا هێرشی كردووەتە سەر سەرۆكی توركیا و بە "پیاوێكی عەلمانی وەسفی كردووەو دەڵێت سەرباری ئەوە ئەردۆغان لەگەڵ عەلمانییە ئەتاتوركەكان ناكوك‌و ناتەبایە ، بەڵام ئەو ناكۆكی و ناتەبایە تەنیا و تەنیا لە لێكدانەوەیەتی بۆ ڕاڤەكردنی عەلمانیەت دەنا خۆی لە عەلمانییەت بێبەری نەكردووە ، بەڵكو وا ڕاڤەی دەكات و پێی هەڵادەڵێ، كە سیستەمێكی باشە ، ئەمەش ڕاڤەكردنێكی پووچە و لە چوراچێوەی ئەو عەلمانییەتە دەرناچێت كە بە كوفر لە قەڵەمدراوە ، چونكە ئەو وا ڕاڤەی دەكات كە جیاكردنەوەی ئاینە لە دەوڵەت ، جڵەویشی شل كردووە كە هەر كەس ئاینپەروەری بە ئارەزوی خۆی پیادە بكات و هەمان شتیشی بۆ بێ باوەڕ و زندیقەكان فەراهەم كردووە".\nهەروەها لەو نامەیەشیدا، كە ناودارە بە "وەڵامە زیرەكەكان بۆ پرسیارە توركییەكان"، ئەوەشی وتووە : ئەو ڕاڤەكردنەی ئەردۆغان بە باشی دەزانێت و دەشیەوێت بیخاتە بازاڕاوە هیچ فڕی بەسەر ئیسلامەوە نییە ، چونكە ئاینی ئیسلام بێباوەڕی و هاوەڵ پەیداكردن بۆ خودا قبوڵ ناكات و دانیشی پێدا نانێت ، ئاین و سیاسەتیش لێكجیاناكاتەوە ، بەڵكو هەموو ئەمانە دژ بە ئیسلامن و دەچنە خانەی كوفری ڕاشكاوەوە".\nهەڵوێست و وتەكانی تیۆرسازانی سەلەفیەتی جیهادی و سیمبولەكانیان لەكافركردنی سەرۆكی توركیا و گومانخستنەسەر هەڵوێست و بەڵێنەكانی سەبارەت بەشۆڕشی سوریا یەكانگیرن ، بۆیە ئەبو قەتادە، یەكێكە لە بەناوبانگترین تیۆرساز و فەقیهەكانی سەلەفیەتی جیهادی وا وەسفی ئەردۆغان دەكات، كە "هیچ فڕی بە ئیسلامەوە نییە، چونكە میتۆدی ئەمڕۆ و سبەیی و دوای هەزار ساڵی دیكە بەلای دەوڵەتی عەلمانیدا دەشكێتەوە ، ئەمشە كتومت ئەوەیە، كە ئەردۆغان باوەڕی پێیەتی".\nئەبو قەتادە پێشتریش وتویەتی: "شوێنكەوتنی كافران ئەگەر لە بەشێكی كەمی ئاینەكەشیان بێت ڕەتكردنەوەی بنەچەی ئاینە ، گومانیشی تیدا نییە كە ئەردۆگانیش بە پێچەوانەی زۆرێك لە فەرمانڕەوا موسوڵمانه هەڵگەڕاوە‌كانەوە و لە زۆر شتدا كۆك و تەبایە لەگەل موسوڵماناندا ، بەڵام لە هەندێك لایەنەوە كۆك و تەبایە لەگەڵ بێباوەڕەكاندا ، ئەمشە ئەگەر وای لێ بكات كەمتر كافر بێت لەوانی دیكە ، بەڵام لە بازنەی كوفر نایكاتە دەرەوە هەر وەك لە فەرمانەكانی خودای پەروەردگاردا هاتووە".


ڕۆژهه‌ڵاتی ناوه‌ڕاست - گفتوگۆکان, ٢٨ ی مانگی دوازده ٢٠١٤ page pageno\nیه‌کشه‌ممه ٢٨ ی مانگی دوازده ٢٠١٤\nی مانگی یازده ١٦, ٢٠١٤\nبه‌هادین ئه‌حمه‌د: ئه‌مریکا نوێنه‌رانی خۆیان بۆ کوردستان ناردوه و گرنگیه‌کی ته‌واویان به‌ناوچه‌که‌داوه.\nشاندێکی حکومه‌تی هه‌رێمی کوردستان به‌مه‌به‌ستی گفتووگۆکردن و یه‌کتربینین له‌نزیکه‌وه سه‌ردانی وڵاته‌یه‌کگرتوه‌کانی ئه‌مریکا ده‌کات.\nداهاتی ده‌وڵه‌تی ئیسلامی ڕوو له که‌مبوونه‌وه‌یه\nشه‌ڕکردنی ده‌وڵه‌تی ئیسلامی ده‌که‌وێته سه‌ر چۆنیه‌تی دابینکردنی دارایی به‌بێ پشتبه‌ستن به کۆمه‌کی دارایی له‌ملاو له‌ولاوه.\nئه‌بوبه‌کر هه‌ڵه‌دنی: که‌سێک بازرگانی له‌گه‌ڵ داعشدا بکات له داهاتوشدا ئاماده‌یه خاک و وڵات و شه‌ره‌فی هاوڵاتیانیش هه‌ڕاج بکات\nدۆسێی بازرگانی کردنی نایاسایی نه‌وت له‌گه‌ڵ تێرۆریستانی ده‌وڵه‌تی ئیسلامیدا یه‌کێکه له‌و بابه‌تانه‌ی حکومه‌ت و په‌رله‌مانی هه‌رێمیشی هێناوه‌ته سه‌ر هێڵ بۆ چاره‌سه‌رکردنی و بنه‌بڕکردنی ئه‌م دیارده‌یه و هه‌روه‌هاش داگایی کردنی ئه‌وانه‌ی ئه‌م کاره‌یان کردووه.\nی مانگی یازده ١٢, ٢٠١٤\nسه‌رحه‌د ڤارتۆ: پێویست به لایه‌نی سێهه‌م هه‌یه له پرۆسه‌ی ئاشتی تورکیادا\nله‌گه‌ڵ ئه‌وه‌شدا دوو ساڵه پرۆسه‌ی ئاشتی له تورکیا ده‌ستیپێکردووه به‌ڵام هه‌ندێک له شیکه‌ره‌وه له‌وبڕوایه‌دان له‌م چه‌ند مانگه‌ی ڕابردوودا ئاستی بێهیوایی به‌رامبه‌ر چاره‌سه‌رکردنی کێشه‌ی کورد له تورکیادا زیاتر بووه.\nهادی سوفیزاده: ئێران به نیازی درووستکرنی رێره‌وێکه له رێگاێ ئازرباێجانه‌وه له‌گه‌ڵ روسیا\nحه‌سه‌ن روحانی بریاره له رۆژی چوارشه‌مه 12/11 سه‌ردانی ئازرباێجان بکات. ئایا ئه‌م سه‌ردانه ته‌نها وه‌ڵامدانه‌وه‌ی سه‌ردانه‌که‌ی سه‌رۆکی ئازه‌ریه بۆ ئێران و په‌ێوه‌ندیه بازرگانیه‌کان وه یاخود ئامانجێکی تریشی هه‌یه؟\nی مانگی یازده ٠٨, ٢٠١٤\nبه‌ختیار شاره‌زووری: له‌دوای ده‌رکه‌وتنی داعش به‌رژه‌وه‌ندی هاوبه‌ش له‌نێوان ئه‌مریکا و ئێراندا هه‌یه.\nبه‌مه‌به‌ستی ڕوبه‌ڕوبونه‌وه‌ی ڕێکخراوی تیرۆرستی داعش ده‌نگۆی ئه‌وه‌هه‌یه سه‌رۆکی ووڵاته‌یه‌کگرتوه‌کانی ئه‌مریکا نامه‌یه‌کی بۆ ڕابه‌ری باڵای ئێران عه‌لی خامه‌نه‌ئی ناردبێت.\nی مانگی یازده ٠٧, ٢٠١٤\nعه‌لی که‌ریمی: تا ئێستاش دیپلۆماسیه‌تی کوردی سه‌رکه‌وتنێکی ئه‌وتۆی به‌ده‌ست نه‌هێناوه\nله پاش ڕووداوه‌کانی مانگی شه‌ش له عێراق و راگه‌یاندنی ده‌وڵه‌تی خه‌لافه‌ت له‌لایه‌ن تێرۆریستانی ده‌وڵه‌تی ئیسلامیه‌وه، جارێکی تریش قسه‌کردن له‌سه‌ر دۆسێی گۆڕانکاری له نه‌خشه‌ی ڕۆژهه‌ڵاتی ناوه‌ڕاستدا گه‌رم و گوڕ ده‌بێته‌وه.\nئیبراهیم میرۆ: هاوبه‌ندی ئۆپزسیۆنی سوریا داننانێت به کانتۆنه‌کانی کوردی ڕۆژئاوادا\nوه‌زیری دارایی حکومه‌تی کاتیی قۆناغی گواستنه‌وه‌ی سوریا ده‌ڵێت ڕه‌وشی ئۆپزسیۆنی سوریا خراپه و پێویست به هاوکاریه‌کی به‌رچاوی کۆمه‌ڵگای نێونه‌ته‌وه‌یی هه‌یه بۆ ڕزگارکردنی گه‌لی سوریا.


بارانی بە لێزمە دەبارێت و شارەوانیش هۆشداریی دەدات - RojNews\nشەپۆلێکی بارانی بەلێزمە هەرێمی کوردستان دەگرێتەوە و شارەوانی سلێمانیش هۆشداری دەدات لە ئەگەری ڕوودانی لافاو.\nبە پێی پێشبینیەکانی بەڕێوبەرایەتی گشتی کەشناسی و بومەلەرزەزانی هەرێمی کوردستان، کەشوهەوای سبەینێی هەر چوار پارێزگاکە بەهۆی یەکگرتنی هەردوو نزمە پاڵەپەستۆی دەریای ناوەڕاست و دەریای سور باران دەبارێت و لە هەندێک ناوچەش باران بە لێزمە دەبارێت.\nهەروەها پلەکانی گەرماش لە شارەکانی هەرێمی کوردستان بەمشێوەیە دەبێت:\nهەولێر: بەرزترین پلە ٢٧ پلە و نزمترین پلە ١٩ پلە دەبێت.\nسلێمانی: بەرزترین پلە ٢٥ پلە و نزمترین پلە ١٦ پلە دەبێت.\nدهۆک: بەرزترین پلە ٢٤ پلە و نزمترین پلە ١٧ پلە دەبێت.\nکەرکوک: بەرزترین پلە ٢٨ پلە و نزمترین پلە ١٨ پلە دەبێت.\nبەهۆی ئەو باران بارینانەوە و ئەگەری ڕوودانی لافاو، سامان مەحمود، جێگری سەرۆکی شارەوانی سلێمانی لە کۆنگرەیەکی ڕۆژنامەوانیدا، ئەمڕۆ ڕایگەیاند: کە تیمە فریاگوزارییەکان لە ئامادەباشیدا دەبن بۆ ڕوودانی هەر حاڵەتێکی نەخوازراو، هەروەها داواش لە هاوڵاتیان دەکەین لە ئێستاوە گەلیی و دەرچەی ماڵەکانیان لەسەربان و حەوشەکانیان پاکبکەنەوە، هاوکات موشەبەکی ئاو و مەنهۆڵی کۆڵانەکەیان وەک ئەرکێکی نیشتیمانی و پاراستنی ماڵەکانی خۆیان پاکبکەنەوە، چونکە بەهۆی زۆرییانەوە ڕەنگە تیمەکانی شارەوانی فریای پاککردنەوەی هەمووی نەکەون.\nوتیشی:" ئەو کۆڵانانەی چاڵە، بەردەوام چاودێری حەوشە و کۆڵانەکەیان بکەن، هەرکات هەستیان بە مەترسی کرد، پەیوەندیمان پێوەبکەن، هاوڵاتیان لەکاتی بونی هەر مەترسییەکی لافاودا دەتوانن پەیوەندی بەم ژمارانەوە بکەن 52077015264 - 07701566391


12/4/2019 2:01:00 PM 9722 جار خوێندراوەتەوە\nلە شاری کارتاخینا لە وڵاتی کۆڵۆمبیا تیروپشکی کۆپا ئەمریکای 2020 راکێشرا، کە بڕیارە لە هاوینی داهاتو لە هەردو وڵاتی کۆڵۆمبیا و ئەرجەنتین بەڕێوەبچێت، بەڵام ئەمجارە شێوازی یارییەكان جیاوازە و دابەش نەكران بەسەر سێ كۆمەڵەدا، بەڵكو 12 هەڵبژاردەن كە دابەشی سەر دو كۆمەڵە كراون هەر كۆمەڵەیەك 6 هەڵبژاردە لە خۆ دەگرێت.\nدوای ماوەیەكی زۆرە و لە ساڵی 1991ەوە ئەمە یەكەم جارە كە رکابەرییەکانی کۆپا ئەمریکا بە دو کۆمەڵە بەڕێوەدەچن، لە پاڵەوانێتی ئەمجارەشدا هەڵبژاردەی قەتەر بۆ جاری دوەم لەسەر یەک میوانی پاڵەوانێتیەكەیە و هەڵبژاردەی ئوسترالیاش هاوشانی قەتەر میوان دەبێت، كە لە كوپا ئەمریكای رابردو ژاپۆن لە جێگەی ئوسترالیا بەشداربو.\nئەنجامی تیروپشکەکەش بەمشێوەیە بو، کۆمەڵەی یەکەم هەریەکە لە ئەرجەنتین و ئوستڕاڵیا و بۆلیڤیا و ئۆرۆگوای و چیلی و پاراگوای لەخۆدەگرێت، لە کۆمەڵەی دوەمیش کۆڵۆمبیا و بڕازیل و قەتەر و ڤێنزوێلا و ئیکوادۆر و پیرۆ پێكەوە یاریی دەكەن و لە هەر كۆمەڵەكەیەك چوار هەڵبژاردە سەردەكەون بۆ قۆناغی دوەمی پاڵەوانێتییەكە.\nیاریی كردنەوەی ئەم پاڵەوانێتیە بە یاریی نێوان ئەرجەنتین و چیلی دەستپێدەكات لە رۆژی 12ی مانگی شەشی ساڵی 2020، جیاواز لە پاڵەوانێتیەكانی ڕابردو ژمارەی یارییەکانی پاڵەوانێتییەکە لە 26 یارییەوە بۆ 38 یاریی زیاد دەكات.\n#كوپا ئەمریكا #تیروپشک


کوردیپێدیا - مەکتەبی سیاسیی پارتی: سەرکەوتنێکی مەزنمان بەدەستهێنا\n📝 مەکتەبی سیاسیی پارتی: سەرکەوتنێکی مەزنمان بەدەستهێنا | پۆل: بەڵگەنامەکان | زمانی بابەت: 🏳 کوردیی ناوەڕاست\nمەکتەبی سیاسیی پارتی: سەرکەوتنێکی مەزنمان بەدەستهێنا\nجەماوەری دڵسۆز و کۆڵنەدەری پارتیمان..\nهەروەک پێشبینی دەکرا، وا ئەمجارەش رێبازی کوردایەی راستەقینە، رێبازی پارتی و بارزانی، سەرکەوت و هەر بە پێشەنگی کوردستان مایەوە. خەونی نەزۆکی نەیارانی کۆن و نوێی پارتی نەهاتەدی. بانگەشەی شەڕانگێزانە و تۆمەتهەڵبەستن و چەواشەکاری نەیانتوانی خەڵکی هۆشیاری کوردستان بە لاڕێدا ببەن و ئەمجارەش گەل متمانەیەکی لە جاران بەهێزتری بۆ پارتی نوێکردەوە و باوەڕێکی پتەوتری بە رێبازە نەتەوەیی و ئامانجە کوردستانییەکانی بەخشی.\nئەم سەرکەوتنە مەزنەی پارتیمان کە بەشێوەیەکی ئارام و ئازاد، بە هیممەت و دڵسۆزیی نیشتمانپەروەرانی پێشمەرگەپێشمەرگە ئاسا و خەمخۆرانی سەرکەوتنی حەق و راستی بەدیهات. بە کۆشش و شەونخونی ماندونەنەناسانەی پارتییە دڵسۆزەکان و جەماوەرە وەفادارەکەی بەدیهات، کە هەمووان وەک یەک تیم هاتنە مەیدان هەر لە بنەماڵە و کەسوکاری سەربەرزی شەهیدان تا سەرۆک بارزانی و جێگری سەرۆک و هەڤاڵانی مەکتەبی سیاسی و ئەنجومەنی سەرکردایەتی، کۆی لق و ئۆرگانەکان، سەرجەم کادیر و ئەندامان، پێشمەرگە و فەرماندە دلێرەکان، تەواوی دەزگا ئەمنیەکان، رێکخراوەکانی ئافرەتان، قوتابیان، لاوان، زانایانی ئایینی و مامۆستایان و ئەکادیمی و رۆشنبیران، پیاوماقوڵ و ریشسپی و خزمانی بە ئەمەکی خێڵ و تیرە و عەشرەتەکانی کۆی دەڤەرەکانی کوردستان، چالاکە پارتییەکانی نێو سەندیکا و رێکخراوە پیشەییەکان و دامەزراوەکانی کۆمەڵگەی مەدەنی، کچان و کوڕانی خوێن گەرم و چالاکانی تۆڕە کۆمەڵایەتییەکان، فەرمانبەر و کاسبکار و کرێکار و جوتیار، ئەندام و لایەنگر و پشتیوانانی پارتی و رێبازەکەی لە نێو کۆی پێکهاتە نەتەوەیی و ئایینی و ئایینزاکانی کوردستان بە موسڵموسڵمان و مەسیحی و ئیزدییەوە، لە کۆی شار و شارۆچکە و گوندەکانی سەرتاسەری کوردستان.\nئەم سەرکەوتنە مەزنەی پارتی کە بەهیممەت و ئیرادەی خەڵک بەدەستهات، سەرکەوتنە بۆ کۆی گەلی کوردستان و ئەوانەی چاویان لە کوردستانێکی بەهێز و ئاوەدان و خۆشگوزەرانترە، بۆیە پیرۆزبایی گەرممان ئاڕاستەی خەڵکی کوردستان بە گشتی و جەماوەری پارتیمان بە تایبەتی دەکەین. بەو ئومێدەی ئەم سەرکەوتنەی پارتی وەک هەمیشە بەخێر و قازانجی بەرژەوەندییە باڵاکانی گەلی کوردستان بکەوێتەوە و کۆتایی بە فەوزاری سیاسی بهینێ و لە سایەیدا پەرلەمانێکی کارا و حکومەتێکی تۆکمە و مونسەجیم و خزمەتگوزارتر بێتە ئاراوە و چاکسازی و گۆڕانکارییەکی گەورە بێتەدی.\nسوپاس و پیرۆزبایی و دەستخۆشی گەرممان بۆ هەموو لایەک، بۆ هەموو ئۆرگانەکانی پارتیمان کە بەوپەڕی دڵسۆزی و هەستکردن بە مەسئولیەت ئەرکی خۆیان بەجێگەیاند و هەموو توانای خۆیان خستەگەڕ تا ئەم سەرکەوتنە مەزنەیان بەدیهێنا.\nسوپاس و دەستخۆشی گەرم بۆ بنکە و بازنە و رێکخراوەکان، لیژنە ناوچەکان، لقەکان و ئەنجومەنی سەرکردایەتی پارێزگاکان، مەکتەبە ناوەندییەکانی رێکخستن، پەیوەندییەکان، دارایی، دیراسات و تۆژینەوە و ئەکادیمیای پارتی، دەزگای هەڵبژاردن، دەستەی رێکخراوە جەماوەری و پیشەییەکان، دەزگای رۆشنبیری و راگەیاندن بە هەموو کەناڵەکانی رادیۆ و تەلەفزیۆن و رۆژنامە و گۆڤار و ماڵپەڕەکانەوە، شێرە کچان و کوڕانی تۆڕەکانی سۆشیال میدیا و یەکە یەکەی بەربژێرەکانی پارتیمان، سوپاس بۆ چاوکراوەیی و خەمخۆری چاودێرانی سەرسندوقەکان و ویستگەکانی دەنگدان. سوپاس بۆ یەک بەیەکی ئەو جەماوەرە بەئەمەک و وەفادارەی بە هەر جۆرێک بەشداربوون لە بەدیهاتنی ئەم سەرکەوتنە مەزنەدا.\nپارتیمان جارێکی دیکە دڵنیایی و بەڵێن و پەیمان بۆ خەڵکی هۆشیاری کوردستان و جەماوەر و دەنگدەرانی نوێدەکاتەوە کە وەک هەمیشە لە ئاستی متمانە و دەنگ و چاوەڕوانی میللەتدا بێت. هەمیشە خەمخۆری سەربەرزی و شکۆی ئینسانی کورد و کوردستانی بێت. هەموو تواناکانی بخاتەگەڕ بۆ بنیاتنانی کوردستانێکی بەهێز و ئاوەدان و خۆشگوزەران.\n#پێشمەرگە | #موسڵ | #پارتی دیموکراتی کوردستان | #04-10-2018 |\n1. 👁 مەسعود بارزانی پەیامێکی پیرۆزبایی بۆ سەرکەوتنی هەڵبژاردن و پارتی بڵاودەکاتەوە\n➕ ئەم بابەتە لەلایەن: (هاوڕێ باخەوان)ەوە لە: Oct 4 2018 10:12PM تۆمارکراوە


عێراق و سعودیە لە سەر پێکهێنانی ئەنجومەنێکی هەماهەنگی رێککەوتن – كوردى پۆست\nنوچه نێت\tعێراق و سعودیە لە سەر پێکهێنانی ئەنجومەنێکی هەماهەنگی رێککەوتن\t20/06/2017 kurdipostgroupلێدوانێک بنووسە\tnuche.net\nلە میانەی سەردانەکەی سەرۆکوەزیرانی عێراق بۆ سعودیە، دوو وڵات سەبارەت بە پێکهێنانی ئەنجومەنێکی هەماهەنگی بۆ بەرزکردنەوەی ئاستی پەیوەندییەکانی دوو لایەن رێککەوتن.\nبەغداد و ریاز، دوای نیوەڕۆی ئەمڕۆ سێشەممە 20ی جون، بە دەرکردنی راگەیەندراوێکی هاوبەش لە پەیوەندی لە گەڵ سەردانی یەک رۆژەی حەیدەر عەبادی بۆ سعودیە رایانگەیاند، کە بە ئامانجی بەهێزکردنی پەیوەندیەکانی دوو وڵات تا ئاستێکی ستراتیژی، لە سەر پێکهێنانی ئەنجومەنێکی هەماهەنگی رێککەوتوون.\nلە راگەیەندراوە هاوبەشەکەی عێراق و سعودیە، دوو لایەن رێککەوتوون، کە بۆ بەرەنگاربوونەوەی بناژۆخوازی و بنەبڕکردنی سەرچاوەداراییەکانی تیرۆریزم و گەشەکردنی ئەم رەوتانە، هاوکاری یەکتر بکەن.\nدرێژه‌ی بابه‌ت http://www.nuche.net/?p=98842\nعێراق و سعودیە لە سەر پێکهێنانی ئەنجومەنێکی هەماهەنگی رێککەوتن\tڕێدۆزیی بابەت\nبابه‌تی پێشووپارتی: له‌دوای ریفراندۆم ریفراندۆمێكی تر ئه‌نجام ده‌ده‌ینبابه‌تی داهاتووئەو په‌يڤه چنه کو خانما حەز دکن گوه لێ ببن وه‌ڵامدانه‌وه هەڵوەشاندنەوەی وەڵام\tEnter your comment here...


ناڤاڵنی كێشە دەخاتە نێوان بەرلین و مۆسكۆوە – Knwe.org\nسەرەکی » راپۆرت » ئامادەکردنی:بورهان ئەمین » ناڤاڵنی كێشە دەخاتە نێوان بەرلین و مۆسكۆوە\nناڤاڵنی كێشە دەخاتە نێوان بەرلین و مۆسكۆوە\nدوو هەفتە لەمەوبەر، ئەلێكسی ناڤاڵنی سەركردەی دیار و بەرهەڵستكاری روسی گەیەنرایە ئەڵمانیا و لەوێ خرایە ژێر چاودێری وردی پزیشكییەوە.\nچەند رۆژێک لەمەوبەریش، حكومەتی ئەڵمانیا ئەنجامی پشكنینەكانی ئەو سەركردەیەی ئۆپۆزسیۆنی روسیای بڵاوكردەوە و دكتۆرەكان ئاشكرایانكرد، كە ناوبراو بە پێكهاتەیەكی كیمیایی ژەهرخوارد كراوە. ئێستا ئەو كەیسە بۆتە باسێكی گەرمی نێوەندی سیاسی و میدیا و كێشەی خستۆتە نێوان ئەڵمانیا و روسیاوە.\nلەو رووەوەشەوە، باڵیۆزی روسیا لە بەرلین بانگهێشتكراوە بۆ روونكردنەوەی ئەو پرسە و ئەنجێلا مێرکل-یش بەیاننامەیەكی توندی دەركردووە و تیایدا ئیدانەی ئەو كارەی كردووە و وتی: تەنها روسیا دەتوانێت وەڵامی پرسی ژەهرخواردكردنی سەركردەی ئۆپۆزسیۆنی وڵاتەكەی بداتەوە. شتێفان زایبەرت وتەبێژی حكومەتەكەشی لەمبارەیەوە ڕایگەیاند: ژەهرخواركردنی ناڤاڵنی بۆتە حەقیقەت و لەخۆڕا ئەو قسەیە دەرنابڕدرێت، هەروەها ئەمە پرسێك نییە لە نێوان روسیا و ئەڵمانیا ساغبكرێتەوە، بەڵكو دەبێت لەلایەن ناتۆ و یەكێتیی ئەوروپاوە بەدواداچوونی بۆ بكرێ و سزاكان لەلایەن ئەوانەوە بسەپێنرێن.\nلەوانەیە سزای روسیا بدەن\nلای خۆشیەوە، هایكۆ ماس وەزیری دەرەوەی ئەڵمانیا كە وڵاتەكەی ئێستا سەرۆكایەتیی یەكێتیی ئەوروپا دەكات، بۆ رۆژنامەی بێكد ئەم زحنتاك رایگەیاندووە، كە ئەگەر لە رۆژانی داهاتوودا مۆسكۆ ئەستۆپاكی خۆی لەو مەسەلەیە نەسەلمێنێت، ئەوا حكومەتی بەرلین لەگەڵ هاوكارەكانی لە یەكێتیی ئەوروپا، بیر لە سزادانی دەكەنەوە.\nئاشكراشیكردووە: هەمان ئەو مادە ژەهراوییەی كە پێشتر و ساڵی پار لە دژی سیرڤگی سكریبال بەكارهاتووە، لە دژی ناڤاڵنیش بەكارهێنراوە و هەوڵی كوشتنیان دراوە.\nلە بەرامبەردا، حكومەتی روسیا ئەو تۆمەتانەی رەتكردۆتەوە كە گوایە دەستیان هەبووە لە ژەهرخواردكردنەكەدا، تەبێژی حكومەت وتی: ئەڵمانیا هیچی لەبارەی ئەنجامی پشكنینەكانەوە بە ئێمە رانەگەیاندووە، وەكو روسیاش لەم دۆسێیەدا ئامادەی هەموو جۆە هاوكارییەكین لەگەڵ ئەڵمانیا. سێرگی لاڤرۆڤ وەزیری دەرەوەی روسیا داوای لە ئەڵمانیا كردووە، تاكو جۆری ئەو مادەیە دیاری بكەن كە بۆتە هۆی ژەهراویبوونی ئەلێكسی ناڤاڵنی سەرۆكی ئۆپۆزسیۆنی روسیا لە سیبیریا. وتیشی: پزیشكەكانی ئێمە دەڵێن نەخۆشكەوتنەكەی پەیوەندیی بە هیچ جۆرە ژەهرێكەوە نییە، بەڵام وتەی پزیشكانی ئەڵمانیا بە پێچەوانەوەیە، بۆیە داوا لە ئەڵمانیا دەكەین كە مەسەلەكەمان بۆ روون بكاتەوە.\nئاماژەی بەوەشكردووە: ئەوان بە دووری نازانن ئەو تۆمەتباركردنەی روسیا لەلایەن ئەڵمانیاوە، پلانێكی داڕێژراو و سیناریۆیەكی دروستكراو بێت لە دژی وڵاتەكەی.\nلای خۆیەوە، حكومەتی ئەڵمانیا كەیسەكەی رادەستی یەكێتیی ئەوروپا و ناتۆ كردووە، تا رێكارەكان بگرنەئەستۆ و یەكێتییەكە داوای لە روسیا كردووە تاكو هاوكاریی بكات بۆ بەڕێوەبردنی لێكۆڵینەوەیەكی نێودەوڵەتی. نوێنەری باڵای یەكێتیەكە بە ناوی هەر 27 وڵاتە ئەندامەكەوە رایگەیاندووە، كە ئەگەر روسیا دەستی لەو ژەهردەرخواردانەدا هەبێت، ئەوان سزای ئابووری بەسەردا دەسەپێنن.\nئێستا ئەو كەیسە كەلێنێكی خستۆتە نێوان پەیوەندییەكانی بەرلین لەگەڵ مۆسكۆدا، لە كاتێكدا كە بەرژەوەندیی باڵا لە نێوان ئەو دوو وڵاتەدا هەیە و ئەڵمانیا سەركردایەتیی بلۆكی ئەوروپا دەكا و روسیاش یەكێكە لە زلهێزەكان و لە رۆژهەڵاتی ناوەڕاست و ئەوروپا و سەرتاسەری دونیا هەژموونی خۆی هەیە و بە یەكێك لە نەیارەكانی هاوپەیمانی ناتۆ سەیر دەكرێ، بۆیە لە كاتێكدا مەسەلەكە رووبەڕووی ناتۆ و یەكێتیی ئەوروپا دەكرێتەوە، مەسەلەكە هەستیارتر دەبێت و لەوانەیە ببێتە قەیرانێكی دیكە بەسەر ئەو قەیرانانەی تر كە بەرۆكی دونیای گرتووە.\nئەوە یەكەمجار نییە\nئەلیكسای ناڤاڵنی تەمەنی 44 ساڵە و سەرۆكی پارتی روسیای ئایندەیە. پارتەكەی بەرهەڵستكاری حكومەتی مۆسكۆیە و یەكێكە لە كەسایەتییە كاراكانی ئۆپۆزسیۆن و بەرهەڵستكاری گەندەڵی لە وڵاتەكەی. بەهۆی كار و چالاكییەكانییەوە، ساڵی رابردووش لە روسیا دەستگیركرا و دوای ئەوەی لە زیندان نەخۆشكەوت، رایگەیاند، كە لەلایەن حكومەتەوە ژەهرخوارد كراوە، بەڵام دوایی چاكبۆوە.\nلە كۆتایی مانگی ئابی رابردوودا لە كاتی گەشتێكی ناوخۆییدا، لە نێو فڕۆكە نەخۆشكەوت و گوازرایەوە بۆ نەخۆشخانەیەكی هەرێمی سیبیریا و بە مەبەستی چارەسەركردنیشی، ئەڵمانیا گواستییەوە بۆ نەخۆشخانەی شاریتەی بەرلین و ئێستا باری تەندروستیی جێگیر نییە.


"کۆبوونەوەی جڤاتی نیشتمانی گۆڕان چارەنووسساز دەبێت" (Rudaw) - Worldnews.com\n"کۆبوونەوەی جڤاتی نیشتمانی گۆڕان چارەنووسساز دەبێت" (Rudaw)\nپێدەچێت ئەمڕۆ بڕیار لەسەر کۆبوونەوە لەگەڵ پارتی بدرێت ...\nجڤاتی گشتی بزوتنەوەی گۆڕان: دەبێت گۆڕینی هەر سێ سەرۆكایەتییەكە یەك پاكێج بێت (Awene)\nجڤاتی گشتی بزوتنەوەی گۆڕان رایگەیاند كە پێویستە گۆڕینی سێ سەرۆكایەتییەكەی هەرێم بكرێنە یەك پاكێج و بزوتنەوەكەش رادەسپێرێت كە لە كۆبونەوەیاندا لەگەڵ پارتی پرۆژەیان هەبێت و\nK24 – هه‌ولێر: له‌گه‌ڵ ئه‌وه‌ى هه‌ريه‌ك له مه‌كته‌بى سياسى يه‌كێتى و ئه‌نجوومه‌نى سه‌ركردايه‌تى ئه‌و حزبه و فراكسيۆنى يه‌كێتى له په‌رله‌مانى كوردستان و جێگرى سكرتێرى\nKurdistan Media 2017-09-23\nکۆبوونەوەی لایەنە کوردستانییەکانی کەرکوک دواخرا (Snnc)\nلەسەر داوای پارتی دیموکراتی کوردستان، کۆبوونەوە ھاوبەشەکەی لایەنە کوردستانییەکانی کەرکوک، کە بڕیار بوو سبەی لە قەرەھەنجیر ئەنجام بدرێت، بۆ رۆژی سێشەممە دواخرا. ...\nیەكێتی رۆژی كاراكردنەوەی پەرلەمان دیار دەكات\nمەكتەبی سیاسی یەكێتی نیشتمانی كوردستان، دوای كۆتاییھاتن بە كۆبوونەوەكەی ئەمڕۆیان، راگەیەندراوێكی بڵاوكردەوە و تێیدا ھاتووە: " کۆبونەوە جەختی کردەوە، کە یەکێتی پێی پەسەندە کە بەھەوڵی ھەموولایەک ء ئامادەکاریەکی سیاسی گونجاو، پەرلەمانی کوردستان تا (10/8/2017) ئاسایی بکرێتەوەو چیکە کات بە فیرۆ نەدرێ".\nKurdistan Media 2017-07-27\nئەمڕۆ گۆڕان بڕیار دەدات\nنەسرەدین مەحموو، ئەندامی جڤاتی بزووتنەوەی گۆڕان بە كوردستان24 گوت: "ئەمڕۆ جڤاتی نیشتمانی بۆ تاووتوێکردنی پرسی کاراکردنەوەی پەرلەمان، کۆبوونەوە لەگەڵ لایەنەکان و پرسی ریفراندۆم کۆدەبێتەوە".\nKurdistan Media 2017-08-12\nکۆبوونەوەی جڤاتی نیشتمانی گۆڕان بەردەوامە (Kurdsatnews)\nکۆبوونەوەی جڤاتی نیشتمانی گۆڕان بەردەوامە kurdsatnews.com کۆبوونەوەی جڤاتی نیشتمانی گۆڕان بۆ بڕیاردان لەسەر بەشداریکردنی بزووتنەوەکە لە کاراکردنەوەی پەرلەمانی کوردستان .\nکۆبوونەوەی جڤاتی نیشتمانی گۆڕان بەردەوامە kurdsatnews.com کۆبوونەوەی جڤاتی نیشتمانی گۆڕان بۆ بڕیاردان لەسەر بەشداریکردنی بزووتنەوەکە لە کاراکردنەوەی پەرلەمانی کوردستان . دوای ئەوەی دوێنێ جڤاتی نیشتمانی بزووتنەوەی گۆڕان بۆ بڕیاردان لەسەر پرسی ...\nسلێمانی... كۆبوونه‌وه‌ى جڤاتی نیشتمانی گۆڕان بۆ کاراکردنەوەی پەرلەمان ده‌ستى پێكرد (Basnews)\n"ڕێكخه‌رى گشتییش ئاماده‌یه" کەمێك پێش ئێستا جڤاتی نیشتمانی بزووتنەوەی گۆڕان، بەئامادەبوونی عومەری سەید عەلی، ڕێکخەری گشتی بزووتنەوەكه و ئەندامانی خانەی ڕاپەڕاندن بۆ گفتوگۆکردن لەبارەی بڕیاری یەکلاکەرەوە لەسەر کاراکردنەوەی پەرلەمانی کوردستان، کۆبوونەوە" ...\nبڕیارە سبەینێ جڤاتی نیشتمانی بزووتنەوەی گۆڕان کۆببێتەوە (Kurdsatnews)\nبڕیارە سبەینێ جڤاتی نیشتمانی بزووتنەوەی گۆڕان کۆببێتەوە kurdsatnews.com بڕیارە سبەینێ جڤاتی نیشتمانی بزووتنەوەی گۆڕان بۆ بڕیاردانی کۆبوونەوە لەگەڵ پارتیnbsp; بەپێی زانیارییەکانی "کوردسات نیوز"، بڕیارە رۆژی شەممە جڤاتی نیشتمانی بزووتنەوەی گۆڕان کۆببێتەوە ...\nکۆبوونەوەی جڤاتی نیشتمانی گۆڕان کۆتاییھات .. وەفدێک رەوانەی بەغدا دەکات (Snnc)\nكۆبوونەوەی جڤاتی نیشتمانی گۆڕان كۆتاییهات و ئەندامێكی جڤاتەكەش رایدەگەیەنێت: هیچ بڕیارێكی یەكلاكەرەوە لەبارەی بایكۆتی پرۆسەی سیاسی عیراق نەدرا، بەڵكو بڕیاردرا وەفدێكی هاوبەشی شەش لایەنەكە پێكەوە سەردانی بەغدا بكەین بۆ گفتوگۆ لەگەڵ لایەنەكانی عیراق. ...\nجڤاتی گشتی بزووتنەوەی گۆڕان راسپاردەی كۆبوونەوەی لەگەڵ پارتی پەسەند كرد\nK24 - هه‌ولێر: جڤاتی گشتی بزووتنەوەی گۆڕان راسپاردەی كۆبوونەوەی لەگەڵ پارتی پەسەند كرد و جەختی كرده‌وە ئامادەی دانووستانن. ئەمڕۆ جڤاتی گشتی بزووتنەوەی گۆڕان لەسەر چەند بابەتێكی گرنگ كۆبووەوە، لەنێویاندا تاووتوێكردنی ریفراندۆم و ئاساییكردنەوەی پەرلەمان و كۆبوونەوە لەگەڵ پارتی.


پیاوە ھیدفۆن لەگوێکە – كولتور مه‌گه‌زین\nپیاوە ھیدفۆن لەگوێکە\nنەریمان ئاغالی – پرۆژه‌ی كانه‌بی بۆ چیرۆكنووسین – سه‌فه‌ر\nساڵانێکە ئەو لەنێو ئەوشارەدا وەک پیاوێک کە بەردەوام ھیدفۆنێکی گەورەی بەگوێچکەکانییەوەیە تەواو ناسراوە، ڕەنگە ھیچ کەسێک تا ئەوکاتە تەنھا بۆ جارێکێیش بەبێ ھیدفۆنەکەی ئەویان نه‌بینیبێت کە دیاربوو بەردەوام بیر و خەیاڵی لەسەر ئەو موزیکە بوو کە گوێی لێدەگرت. ھاوزمانەکانی لەوشارە کە ئەوانیش ھەر تاراوگەیی بوون پێیان دەگووت:گۆشەگیر، چوونکە ئەو ھەرگیز تێکەڵی ھیچ کەسی نەدەکرد. ئەوان لە سەرەتای ساڵەکانی ھاتنی گۆشەگیردا ھەوڵی پەیوەندیگرتن و لێ نزیکبوونەوەی گۆشەگیریان زۆردابوو، بەڵام دواجار یەک لەدوای یەک لەوە نائومێدبووبوون کە بتوانن ببنە دۆست و ھاوڕێی ئەو. دەبێت ئەوەش باسبکەم کە تێیاندابوو لەنێو ئەو ھاوزمانانەی گۆشەگیردا نیه‌تیان باش نەبوو، چوونکە دەیانویست بۆ سەرخستنەسەر و گاڵتەپێکردنی لێی نزیکببنەوە. بەڵام ئەو ھیچ گرنگییەکی بە کەس نەدەدا، ئەوەش گۆشەگیری ھێندەی کە لای ھاوزمانەکانی تایبەت و سەرنجڕاکێشتر دەکرد.\nگۆشەگیر ھەرگیز ھیچی لەبارەی خۆیەوە بۆ ھیچ کەسێک نەدرکاندبوو، داخۆ نھێنی ئەو گۆشەگیریی و گوێبیستنی بەردەوامی ئەو له موزیک چییە.\nئەو ھەر لە سەرەتای ساڵەکانی ھاتنییەوە بۆ ئەو وڵاتە لای دامودەزگا حکومییەکان دیاربوو حیسابێکی تایبەتی بۆ دەکرا.\nئەوە وادەردەکەوت، چوونکە بۆ کارکردن زۆریان لێ نەدەکرد. ماوە ماوە دەیانناردە شوێنی کارکردنێک کە ڕێکخراوە بۆ خاوەنپێداویستە تایبەتەکان، لەو شوێنانەدا ئامانج ھاتنەدەرەوەی ئەو کەسانەی وەک گۆشەگیرە لە ماڵەکانیاندا، وە جیاکردنەوەی شەووڕۆژە بۆیان تا دووربن لەو خووەی شەوان بەخەبەربن و بەڕۆژ بخەون، کە زۆرێک لە خەڵکێکی بێکار یان خاوەنپێداویستی تایبەت ژیانیان لەگەڵ کاتدا وای لێدێت، ئەوەش وادەکات ئەو کەسانە لەتەواوی کۆمەڵگا و ژیانێکی ئاسایی داببڕێن، وە لەگەڵ ئەوەشدا ئەوە بۆ ھەوڵی جوڵاندنی ئەو کەسانەیە تا کێشیان زیاد لەپێویست نەبێت و ئاواش باری تەندروستیان ئاسایی بێت، دەنا لەو شوێنانە کارکردنی خەڵکانێک کە خاوەنپێداویستیین بەتایبەت ئەوانەی باری دەروونیان زۆر ئاڵۆزبووە، مەبەست لێی دەستکەوتنی پارە نییە بۆ شارەوانی، بەپێچەوانەوە بۆ زۆربەی ئەو کەسانە شارەوانی پارەیەکی زۆر مانگانە دەداتە ئەو کۆمپانیا و شوێنی ئیشکردنانەی کە ڕۆژانە خەڵکانی وەک گۆشەگیر مەشغوڵ دەکەن.\nجا ئەو خاوەنکارانە کە سەرپەرشتی ئەو کەسانە دەکەن، خەڵکی پیشەیین کە لە بواری کۆمەڵایەتییدا بڕوانامەیان ھەیە و مەشقپێکراون. بۆیە ئەوان ئەو تێگەشتنەیان ئاسان بۆ گۆشەگیر ھەبوو کە لەوێش ھەمیشە ھیدفۆنەکەی بەگوێچکەکانییەوە بوو.\nگۆشەگیر ئەوکاتەی وەک پەنابەرێک ھاتە ئەم وڵاتە، نزیکەی بیست و نۆ ساڵێک تەمەنی دەبوو، کوڕێک کە قژێکی لوول و ڕەشی ھەبوو، چوارشانەیەکی باڵابەرزی چاوگەورە، پێستێکی گەنمڕەنگی ھەبوو کە زۆر بە خوێنگەرمی دەریدەخست. بە بەدەنیدا وا دەردەکەوت کە پێشتر خولیای وەرزشی زۆر ھەبووبێت. لەگەڵ ئەوەدا، ڕووندیاربوو کە کەسایەتییەکی پڕ لە نھێنییە. ھەمیشە بەڕووخسارێکی تاساوەوە دەردەکەوت، چۆن بڵێیت وەک ئەو ڕووخسارەت بەو شێوەیە بەرنامەداڕێژکردبێت یان سڕکرابێت و ئیدی ھەرگیز گۆڕانی بەسەردا نەیەت.\nھیدفۆنەکەی لەوانەبوو کە ھەردووک لای سەر گوێچکەکانی بە تۆپەڵێکی خڕیی ئیسفنجی کە ھەرلایەک ھێندەی ژێرپیاڵەیەک دەبوون، دادەپۆشی، پارچەیەکی قەوسیش ھەروەک ڤژڕاگرێکی کچان بەسەر تەوقی سەریدا بە ھەردووکلادا بۆ سەرگوێچکەکانی شۆڕبووبووه‌وه. وایەری ھیدفۆنەکەی لەژێر جلەکانییەوە و بەلای ملیدا بۆ نێو گیرفانی پانتۆڵەکەی دەچوو.\nبەزۆری کراسی لەبەردەکرد، سەرقۆڵەکانی تا سەروی ئانیشکەکانی ھەڵدەدانەوە و قۆپچەی ژێر ملی کراسەکەی بەردەوام بەکراوەیی دەھێشتەوە. كە بەڕێگادا دەڕۆیشت لەگەڵ لێو جوڵاندنیدا زیاتر بۆ خوارەوە و پێشی سەرقاچەکانی دەیڕوانی. تەنانەت باسی ئەوە دەکرا کە تا ئەوکاتە کەس ئەوی نەبینیوە تەلێفۆن بەکاربێنێت و لەگەڵ کەسێکدا قسەبکات.\nئەو بەو شێوەیەی لە نێو شار و وێستگەی پاس و شەمەندەفەردا دەردەکەوت، زۆرجاران خەڵکانێکی بێزاردەکرد، بەتایبەت ئەو خەڵکانەی کە پێیان دەڵێن ڕاستڕەوەکان و وەک دژی خەڵکی پەنابەر و بەتایبەتیش ڤژڕەش ناسراون.\nڕاستە لە زۆر شار و شوێنان ئەو خەڵکانە ژمارەیان زۆر نییە، بەڵام ئەوان دەتوانن بە ڕووانینێکی بێزارکەر لە پەنابەران، وا ئازاریان بدەن کە سەدان پێکەنینی ئەوانی دی ئەو ئازارەیان بیرنەباتەوە.\nئاخر پەنابەران بۆخۆیان بەردەوام ھەستێکی ناجێگیر و خۆ بەمیوانزان و ڕاڕایان ھەیە، زۆرێک لەوانە ھەموو تەمەنیان لەسەر جانتاکانیان لە غەریبیدا بەسەر دەبەن و پێیان وایە ڕۆژێک ھەر دەبێت بگەڕێنەوە بۆ وڵاتەکەی خۆیان. ئاخر ئاواش ڕەنگە قەت نەتوانن ببنە یەکێک لە ھاوڵاتی ئەو شار و وڵاتانە و ھەمیشە واش بزانن کە ئەوان وەک بێگانەیەک لێیان دەڕوانرێت. لێرەوە تێدەگەین کە ھەموو ھەستێکی تاراوگەییەکان دوولایەنە نییە، بەڵکوو زۆرجار ئەوان ھەر لەناخی خۆیاندا، لێکدانەوەی خراپ بۆ ئەوانی دیکە دەکەن، ئەوەندەش بەسە تا ھێندەی تر ناخی ناجێگیریان پەرتەوازە ببێت. بەڵام بێگومان خەڵکانێکیش ھەن کە ئەو ڕق و بێزارییەی خۆیان لە پەنابەران ناشارنەوە کە زۆرێکیش لەوانە دیسان کاریگەریی و پڕوپاگەندەی مێدیا و سیاسییە ڕاستڕەوەکانیان لەسەرە.\nوەک چۆن ڕۆژێکیان لەوێستگەی پاسەکانی نێوشار چاوەڕوانی پاسم بەرەو ماڵەوە دەکرد، بینیم ژنێکی پیر کە دیاربوو خانەنشین بوو، لە گۆشەگیر نزیکبووه‌وە و بەدەنگێکی بێزارکەرانە پێی گوت: بۆ ناڕۆی ئیشێک بکەیت، پێتوایە ئەو وڵاتە لەخۆوە بەڕێوە دەچێت، ئاخر کە ئێمەش وەک تۆ بە گەنجی ئاوا پاڵمان بەدیوارەکانەوە بدایەوە و گوێمان لەموزیک بگرتایە ئەو وڵاتە ئاوا ئاوەدان دەبوو ھا؟ پێم بڵێ بۆ قسەیەک ناکەیت. تا دەھات ژنەکە تووندتر و نزیکتر دەبووه‌وە. گۆشەگیریش ھەروەک ئەوەی ھیچ نەبووبێت بەردەوامبوو لە لێوجوڵاندنی خۆی کە دیاربوو موزیکەکەی دەگوتەوە.\nئەوەش پیرەژنه‌كه‌ی ھێندەی تر دەھریی کرد و خۆی درێژکرد تا دەستەکانی بگەنە ھیدفۆنەکەی و لێی بکاتەوە، گۆشەگیر ھەر لەشوێنی خۆی تۆزێک سەری بۆ دواوە دوورخستەوە و لەپی دەستی ڕاستی لەنێوانی پیرەژنەکەو خۆیدا ڕاگرت، ئەوەی سەیربوو ئەو کوڕە تەنانەت لەو کاتەشدا لێوەکانی ھەر دەجوڵاند و ڕووخساریشی ھیچ گۆڕانێکی بەسەردا نەھات.\nئەوەندەی دەیانگێڕایەوە، چەندین جاری دیکەش ڕووبەڕووی ئەو کێشانە لەگەڵ خەڵکی ئەو شارە بووبوه‌وە. وەک چۆن جارێکیان پۆلیسیان بۆ بانگ کردبوو، کە گوایە بە دەنگی بەرز گوێی لە موزیک گرتووە.\nڕێکەوتێک ھەموو شتەکانی لەوشارەدا لەبارەی گۆشەگیرەوە گۆڕی. وەک چەندین ئێوارەی دیکە، لە کەناری ئەو ڕووبارەی بە قەراغی شارەکەدا درێژدەبۆوە، گۆشەگیر لەشوێنی پیادەکەوە بەتەنیشت مراوی و قازە زەبەلاحەکاندا دەڕۆیشت، تا دەگەیشتە شوێنێکی زۆر دوور و کەسی کەی لێنەدەبوو.\nھەموو ئەوانەی لەدوورەوە بۆجارێک گۆشەگیریان بینیبوو، دەیانگوت چەندجارێک وا دەرکەوتووە کە ھیدفۆنەکەی لەسەر گوێچکەکانی نەبووبێت و دەستیشی بەرەو نێو ئاوەکە جوڵاندووه، کە ھەر لەوه چووه قسە بكات. ئەو ئێوارەیە کەسێک زۆر لە گۆشەگیر نزیک دەبێتەوە، دەبینێت کە پیاوێک دەڕوانێتە نێو ئاوی ڕووبارەکە و بەکوڵ دەگری، بەس چ گریانێک، بەدەگمەن لەژیانیدا بینیویەتی پیاوێک ئاوا بگری.\nئەو کەسە نەناسراوە، زیاتر لێی نزیک بووه‌تەوە، ماوەیەک لە دووری چەند مەترێکەوە وەستاوە و ھەندێک لە پیاوە ھیدفۆن لەگوێکەی ڕوانیووە، ئەوجا بێئەوەی ھیچ پرسیارێکی لێبکات لەتەنیشتییەوە دانیشتووه. كەسە نەناسراوەکە، ھەر ماوەیەک خۆی بۆ دەگیرێت و ئەویش بەکوڵ لەگەڵیدا تێر تێر دەگری تا ھەردووک تەواو ھیلاک دەبن.\nدواتر زۆر سەیری یەکدی دەکەن و بۆ ماوەیەک ھیچ کامێکیان تەنھا یەک وشە چییە نایڵێن. ئەو کەسە نەناسراوە، گێڕابوویەوە کە پیاوی ھیدفۆن لەگوێکە، ھیدفۆنەکەی لەنێوانی خۆیاندا داناوە و دەنگی موزیکەکەی تەواو بەرزکردۆتەوە تا ئەویش گوێی لێبگرێت و بۆخۆشی بەدەنگی بەرز لەگەڵیدا گوتوێتییەوە و دەستەکانی بۆ جوڵاندووە و لە چاوەکانییەوە وەک جۆگەلەیەک، فرمێسک ھاتوونەتە خوارەوە.\nئەوە یەکمجاربووە شتێکی وا ڕووبدات، کە گۆشەگیر ھیدفۆنەکەی لە گوێچکەکانی لێبکاتەوە و ڕوو بە کەسێک بدات. بەگوێرەی لێکدانەوەکانی دوای ئەو ڕووداوە، دەگوترا کە کەسە نەناسراوەکە تەنھا ھونەرەکەی ئەوەبووە کە ھیچ پرسیارێکی لە گۆشەگیر نەکردووە، بەڵکوو بە قووڵی بێئەوەی ھیچ شتێک بڵێت، ھاوخەمی بووە و بەس، ھەر ئەوەش وایکردووە کە گۆشەگیر ھەموو چیرۆکەکەی خۆی بۆ ئەوکەسە بگێڕێتەوە. ئەو کەسە تکای لێدەکات، کە چیرۆکەی لە ڕۆژنامەی شاردا بڵاوبکاتەوە. گۆشەگیریش بەوە ڕازیی دەبێت. لە ڕۆژانی دواتردا، لە ڕۆژنامەیەکی شاردا، لە یەکەم لاپەڕەدا، بەگەورەیی ئاوا نووسرابوو:\n“چیرۆکی پیاوە ھیدفۆن لەگوێکە لەزاری خۆیەوە.”\nپێش بیست و یەک ساڵ لەگەڵ خۆشەویستەکەمدا، ئەو کاتەی پێمان وابوو بۆ ئێمە وڵاتی خۆمان ژیانی تێدانەماوە، ھەموو شار و شارۆچکەیەکی ئەو مەملەکەتە جەنگی نێوخۆی تێدابوو، جەنگی نێوخۆش تەنھا ھەر ھی پارتە سیاسییەکان نا، بەڵکوو جەنگی یەکترقبوڵنەکردن و لێکتێنەگەشتنی کۆمەڵگە، جەنگی لەبرسان و بێ ژیانی، جا کامە جەنگ نا!\nلەسەرووی ئەوانەشەوە ئێمە چەندین ساڵ جەنگی خۆمان بەرانبەر زۆرێک لە کەسوکارمان ئەزموون کردبوو، کە دژی ئەو خۆشەویستیەی ئێمە بوون، دەبێت ئەوە بڵێم: کە ئەوەیان تاڵترین جۆری جەنگی نێو کۆمەڵگاکەمان بوو، چوونکە مرۆڤ ناتوانێت لەوە تێبگات بۆ کاتێک دوو کەس یەکدیان خۆشدەوێت، دەبێت لەلایەن کەسوکارەکانەوە ڕێگیری بکرێن و بە حیسابی خۆیان ئەوان تۆ دەپارێزن، لە شتێکی خراپ، ئا خراپ. لەکاتێکدا کەسوکاری ھەرکەسێکمان پێیان وایە ئەوان منداڵی خۆیان خۆشدەوێت و ئەو ڕێگیرییە بۆ بەرژەوەندی منداڵەکانیانە، ئاخر ئەوە کەی ڕەوا و لۆژیکە ڕێگیری لەخۆشەویستیت بکەن چوونکە خۆشیان دەوێیت ھا!\nئێمە بە ڕاڕایی بڕیاری بەجێھێشتنی وڵاتماندا، ڕۆژانێک کە بەڕێگا ڕۆشتنێکی زۆر و برسیەتیی و پڕ لە ترسمان لەو ڕێگایەدا بردەسەر، تا گەشتینە ئەو شوێنەی کە براینە نێو یەختێکی بچووکەوە، لەگەڵ ژمارەیەکی تری زۆری ژن و پیاو و گەنج و تەنانەت منداڵی زۆر بچووکیش. کاتێکی زۆر لەنێو دەریادابووین، وابزانم بەو شەوەوە کە درەنگانێک بردیانینه نێوی، نزیکەی دوو شەو و ڕۆژێک بوو، پێش ئەوەی بگەینە ئەو بەندەرەی کە دیاری کرابوو، یەختەکەمان شکا و لەگەڵ کاتدا، بەرەو ژێرئاوکەوتن دەچووین. ھێواش ھێواش دەمانبینی کە چۆن ئاو دەھاتە نێوی و تا دەھات بەشی سەرەوەی یەختەکە کەمتردەبووه‌وە، ئەوەش سەیرکردنی مردنی خۆتە بە ھێواشی. ئەوە ئەو ڕووداوانەن کە مرۆڤ ھەرگیز ناتوانێت بیانگێڕێتەوە، تەنھا ئەو کەسانەی کە خۆیان لە وەھا دۆخێکدابوون، دەزانن چی ڕوویداوە. دەنا ھەرگیز ئەو ئازار و تاسانە بە گێڕانەوە ناگاتە کەسانێک کە بۆخۆیان ئەوەیان بەسەر نەھاتبێت.\nھەردووکمان یەکی چاکەتێکی فریاگوزاریمان پێبوو، کە پارچە تەبەدۆری تێدابوون. خۆشەویستەکەم و من پێکەوە دەستی یەکمان گرت و خۆمان فڕێدایە نێو ئاوەکە، ئێمە دەمانڕوانییە یەکدی، لەژێر ڕووناکی مانگدا چاوی یەکدیمان دەبینی.\nسەرەتا دەنگی ھاوار و قیژە قیژی خەڵکی و بەتایبەتیش منداڵەکان، زۆر دەھات. دایکت دەبینی منداڵەکەی بەرزکردبووه‌وە تا بە حیسابی خۆی گیانی ئەو بپارێزێت، خۆشی بمرێت قەینا، خەڵکت لە پەلەقاژەدا بەرچاودەکەوت، کە لەتاوان خۆیان دەخستە سەرشانی ئەوانی دیکە، تا ژێرئاونەبن و خۆیان لەمردن بگێڕنەوە. ئێستا لەم کاتەدا ڕووخسار و تاساویی ئەو پیاوەم لەپێش چاوانە کە پڕی بە ھێلەگی فریاگوزاری خۆشەویستەکەمدا کردبوو، دەیویست لێی دابدڕێت و بۆخۆی بەرێت، لەوکاتەدا پاڵێکم پێوەنا و ھەردووكیشمان دەگریاین. تا دەھات دەنگەدەنگەکە کەمتر دەبووه‌وە و شەپۆلەکان خەڵکەکەیان لێک دووردەخستەوە، زۆرێک لەوانە لە پەشۆکاویدا ھەر زوو ژێرئاو كه‌وتبوون. ئەوانەشی کە وەک ئێمە شتێکیان پێبوو، ھەر وەک شتێکی جیاواز لە ڕەنگی ئاوەکە، بە بچووکی بە ھەڵبەزودابەزێکی نەرمەوە دەردەکەوتن. ئیدی ھەموو لەھاوارکردن ماندووبووبوون. له‌شمان لەژێر ئاوەکەدا، خەریکبوو لە ساردییدا دەیبەست، ھێزی گریانمان زۆر کەم ببووه‌وە، ھێندەش تاسابووین، دەتگوت لەنێو فیلمێک یان خەونێکداین و ئێستا نا ئێستا کۆتایی دێت. بە ھەڵلەرزینەوە بەخۆمانمان دەگوت:\nئێمە وەک ڕۆز و جاکی نێو فیلمی تایتانیک ناکەین، نابێت کەسمان كه‌سمان بەجێبھێڵین نانا نابێت، ئێمە بەیەکەوە دەژین و ھەردەبێت پێکەوەش بمرین. ھەردووکمان پێکەوە و بەدەنگەوە دیارە لەگەڵ پێکدادانی ددانەکانمان، لە چەقوچۆقدا، ئەو گۆرانییەمان دەگوتەوە کە ئێستا ھەمیشە گوێی لێ دەگرم:\nدڵم دەڵێ ناتبینمەوە، دڵم دەڵێ ناتبینمەوە.\nفێرە گریانێکی سەخت بووم،\nدەستم پێکرد ژیرنابمەوە …\nئێستا ھەرچی دەکەم و بیردەکەمه‌وە، ناتوانم ئەو کاتەم بیربکەوێتەوە کە دوا لێکڕوانینمان لەکامەکاتدا بووە و کامە دێڕی شیعرەکەمان پێکەوە وتووه‌تەوە، کە لەھۆشخۆچووین، نازانم پێشتر کاممان ئاگامان لەخۆ نەماوە، من لەھۆشخۆم چووم و خۆشەویستەکەم لەمنی ڕوانییووە یان پێشتر ئەو لەھۆشخۆی چووە، خۆ ڕەنگیشە ھەردووکیشمان لەیەک کاتدا ئاگامان لەخۆمان نەمابێت و دەستی یەکدیمان بەردابێت. نازانم چەندێک لەوێدا ماوینەتەوە و کەیش پۆلیسی دەریا ھاتووە، ئاخر ئێمە پەیمانمان دابوو پێکەوە بمرین و دەستی یەکدی بەرنەدەین، بەڵام کاتێک ھۆش خۆم ھاتمەوە، پزیشکێک بەھەردووک پەنجەکانی چاوی دەکردمەوە و تیشکێکی تێدەگرتم و دەیگوت: مستەر ھێی ھێی مستەر، كان یو ھیەر می (گوێت لێمە)؟\nئێستاش لێرەم، ئا لەم شارە. من دووجار تا ئێستا ئێرەم بەجێھێشتووە و ویستوومە بۆ ھەمیشە بگەڕێمەوە بۆ ئەو وڵاتەی لەگەڵ خۆشەویستەکەمدا بڕیاری بەجێھێشتنیماند. لەوێ ناتوانم بۆ ساتێکیش بەبێ گریان بم. ئەو شارەی ئێەمەی لێ گەورەبووین، ھەر کۆڵانێک، ھەر شەقامێک، ھەر جوڵەیەک، بە یادەوەرییەک و بیرھاتنەوەیەکی خۆمانەوە بەستراوەتەوە. تەنانەت سەرەتا و کۆتایی وەرزەکان و بۆنی سروشت و زمان و ھەرشتێک ئا ھەرشتێک و ھەرجووڵەیەکی ھەمیشە ئەوم بیردەخاتەوە … ئەوە چیرۆکی من و ھیدفۆنەکەمبوو.\nدوای بڵاوکردنەوەی چیرۆکی پیاوە ھیدفۆن لەگوێکە، لە ڕۆژنامەی شاردا، خەڵکی بە گشتی بەچاوێکی زۆر ھاوخەمییەوە دەیانڕوانییە گۆشەگیر. بەشێوەیەک زیادەڕۆیی نییە گەر بگوترێت زۆرێک لەوانەی ڕۆژانە لە وێستگەکان لەنزیکییەوە دەوەستان، بە ھێمنی گۆرانییەکەیان لەگەڵدا دەگوتەوە، تەنانەت ئەو پیرێژنەی کە پێشتر لێی تووڕەبووبوو وە ویستبووی پەلاماری ھیدفۆنەکەی بدات، بینیبوویان کە لەتەنیشتییەوە وەستاوە و فرمێسک بەژێر چاوەکانیدا ھاتوونەتە خوار و بەھێواشی ئەویش لێوەکانی جوڵاندووه، وەک ئەوەی بڵێت:\nدنیا ڕەنگی فرمێسکی ئینسانی گرتووە،\nخۆشەویستی تابوتێکە، زۆرکەسی تیا پاڵکەوتووە.\nدوای ساڵانێک لە ھەمان ڕۆژنامەدا، کە چیرۆکی پیاوە ھیدفۆن لەگوێکەی تێدا بڵاوکرایەوە، لەیەکەم لاپەڕەدا و لەگەڵ وێنەیەکی گەورەی گۆشەگیردا نووسرابوو: پیاوە ھیدفۆن لەگوێکە ماوەی ھەشت ڕۆژە نەگەڕاوەتەوە بۆ ماڵەوە، ھیدفۆنەکەی لە کەناری ڕووبارەکە لەو شوێنەی کە زۆرجار لێی دانیشتووە دۆزراوەتەوە.\nڕەوت و قۆناغەکانی چیرۆکی کوردی لە ڕۆژهەڵاتی کوردستان


محەممەد حوسێن کەریمی - ویکیپیدیا، ئینسایکڵۆپیدیای ئازاد\n١٤ی شوبات (٢٦ی ڕێبەندان)\nئەندازیاری کشتوکاڵ، کرێکار\nحەمە ڕەئووف کەریمی (برا)، ڕەسوول کەریمی (برا)\nمحەممەد حوسێن کەریمی (لەدایکبوون ١٩٤٩ لە سەقز – مردووی ١٤ی شوباتی ١٩٧٩ لە سەقز) تێکۆشەر و خەباتکەری سیاسیی کورد و یەکێک لە دامەزرێنەرانی کۆمەڵە بوو. ڕۆژی ١٤ی شوبات (٢٦ی ڕێبەندان) لە کێشەی گرتنی شارەبانی شاری سەقز گیانی بەختکرد. بە گیانبەختکردنی ئەو، ڕێکخراوەی کۆمەڵە کە تا ئەوکات نھێنی بوو، ئاشکرا کرا. حیزبەکانی کە لە ڕۆژھەڵاتی کوردستاندا لەژێر ناوی کۆمەڵە چالاکی دەکەن ئەو ڕۆژەی بە ناوی ڕۆژی کۆمەڵە بەرز ڕادەگێرن.\nمحەممەد حوسێن کەریمی لە بنەماڵەیەکی بێبەش لە بواری ئابووری، لە شاری سەقز لە ڕۆژھەڵاتی کوردستان ھاتە دونیا. خوێندنی سەرەتایی و ناوەندی ھەر لەو شارەدا بردەسەر و بۆ خوێندنی ئەندازیاریی کشتوکاڵ ڕەوانەی زانکۆی کەرەج بوو. ماوەی خوێندنی لە زانکۆ دەرفەتی پێ دەدات بۆ دیتن و بیرکردنەوە لە ژیانی گەلی ژێردەست و چینی کرێکار. ھەر لەوێ چەن کەسی کوردی ھاوبیروڕای خۆی وەک فواد مستەفاسوڵتانی و عەبدوڵا موھتەدی دەناسێت و باس و لێدوانی ناویان دەبێتە ڕێکخستن و ساماندانی بزووتنەوەی کرێکاری و دامەزراندنی ئایدیا سوسیالیستییەکان.\nپاش تەواوبوونی زانکۆ لە ساڵانی ١٩٧٠–١٩٧١ کارێک لە شاری مەراغەی ئێران دەگرێتە دەست و سەرقاڵی ئەوە دەبێت. لەو ماوە بە چەندین جار ھاتووچۆی چەن کەسایەتی وەک ئیبراھیم عەلیزادە و خانەی موعینی لەگەڵ ھاوڕێیانی پێشو ھەوڵی ڕێخستنی ڕێکخراوێکی نھێنی بە ناوی کۆمەڵە دەدەن. لە ساڵانی ١٩٧٩–١٩٧٧ واتە بۆ ماوەی ٢ ساڵ لە گوندێک بە ناوی میراوێ خەریکی کرێکاری دەبێت. لەو سەردەمەدا تێکۆشانی نھێنی دەکرد و خەڵکی بە نازناوی وەستا ساڵح (وەسا ساڵە) دەیانناسی و کەسێک کەسایەتی ڕاستەقینەی ئەوی نەدەزانی.\nلە ١٣ی ڕێبەندانی ١٣٥٧ (١ی شوباتی ١٩٧٩) ھەواڵی کوژرانی برایەکی (حەمە ڕەئووف کەریمی) لە شاری تاران، پێیگەیشت و بۆ ڕێوڕەسمی سەرەخۆشی و دیتنی دایک و باوکی خەمباری سەردانی ماڵی خۆیانی لە سەقز کرد. لەو کاتانەدا دەسەڵاتی ناوەندی ڕژیمی پاشایەتی ئێران بە تەواوی لاواز ببو و لە ماوەی چەن ڕۆژی داھاتوودا شۆڕشی گەلانی ئێران بەرەو سەرکەوتن دەڕۆشت. لە مانگی شوباتی ١٩٧٩ (ڕێبەندانی ١٣٥٧) شاری سەقزیش ھەر تووشی ھەمان بارودۆخ بوو. محەممەد حوسێن کەریمی لە ڕۆژی ١٩ی ڕێبەندانی ئەو ساڵە لە قوتابخانەی سەعدی لە شاری سەقز بە بوونەی ساڵرۆژی ڕووداوی سیاھکەل وتاری خوێند و باسی لە بارودووخی سیاسی ئێران و کوردستان کرد. لە ڕۆژی ٢٤ی ڕێبەنداندا پێگەی ژاندارمری کە تەنیا شوێنی دەسەڵاتی ناوەندی لە شاردا بوو خەریک بوو دەکەوتە دەستی خەڵک. ھەواڵی ھەوڵی ئاگرتێبەردانی ئەو شوێنە دەبێتە ھۆی ڕۆیشتنی محەممەد حوسێن بۆ بەرگری لەوە. کاتێ لەگەڵ جەماوەر ھەوڵی چوونەناوە دەدەن لە حەوشەی ژاندارمریدا، بەر تەقەی چەن فیشەک دەکەوێت.\nمحەممەد حوسێن کەریمی دگەیێننە نەخۆشخانە، بەڵام بە دوای تێپەڕبوونی دوو شەو، لە ڕێکەوتی ٢٦ی ڕیبەندانی ١٣٥٧ (١٤ی شوباتی ١٩٧٩) لە نەخۆشخانەدا بەھۆی برینی فیشەک کۆچی دوایی دەکات و لە قەبرانی شاری سەقز دەنێژرێت و ئێستاش گۆڕەکەی ھەر لەوێیە. کۆمەڵە کە تا ئەو کات ڕێخراوێکی نھێنی بوو، خۆی ئاشکرا کرد و لە دوای ئەوە ٢٦ی ڕێبەندان بە ڕۆژی کۆمەڵە ناونرا.\nکۆمەڵە ڕێکخراوی کۆمۆنیستی حیزبی کۆمۆنیستی ئێران\n^ ماڵپەڕی ئاسۆی ڕۆژھەڵات: بەڕێوەچوونی شکۆمەندانەی ڕێوڕەسمی بەخاک سپێردنی دایە ڕەعنا ئیبراھیمی لە سەقزدا (بە فارسی)، نووسراو لە ١٠ی نیسانی ٢٠١١؛ سەردان لە ٢٨ی ئابی ٢٠٢٠.\n^ ماڵپەڕی ئێران ئۆمید: زەمینەکانی کۆمەڵایەتی و مێژوویی دامەزرانی کۆمەڵە، وتووێژ لەگەڵ ئێرج فەرزاد (بە فارسی)؛ سەردان لە ٢٨ی ئابی ٢٠٢٠.\n^ ی ا ب پ ماڵپەڕی کۆمەڵەی زەحمەتکیشانی کوردستان: بەڕەو ٢٦ی ڕیبەندان ڕۆژی کۆمەڵە (بە فارسی)، نووسینی ڕزا کەعبی، نووسراو لە ١٥ی شوباتی ٢٠١٥؛ سەردان لە ٢٨ی ئابی ٢٠٢٠.\n^ ماڵپەڕی ڕۆژی کورد: پەڕەیەک لە ژیانی شەھید فواد مستە‌فا سوڵتانی، بە بوونەی ٣٨ەمین ساڵوەگەڕی شەھیدبوونی (بە فارسی)، نووسراو لە ٣١ی ئابی ٢٠١٧؛ سەردان لە ٢٨ی ئابی ٢٠٢٠.\nوەرگیراو لە «https://ckb.wikipedia.org/w/index.php?title=محەممەد_حوسێن_کەریمی&oldid=770377»\nئەم پەڕەیە دواجار لە ١٥:٢١ی ٣١ی ئازاری ٢٠٢١ نوێ کراوەتەوە.


چه‌ند بۆمبێـکی ئیسرائیل به‌ر باڵه‌خانه‌یه‌کی نه‌ته‌وه یه‌کگرتووه‌کان له غه‌ززه ده‌که‌وێت\nی مانگی یه‌ک ١٥, ٢٠٠٩\nبان کی موونی سـکرتێری گشـتی نه‌ته‌وه یه‌کگرتووه‌کان ده‌ڵێت ئێجگار دڵنیگه‌رانه به بۆمبـبارانکردنی ئیسرائیل بۆ باڵه‌خانه‌یه‌کی سه‌ره‌کی نه‌ته‌وه یه‌کگرتووه‌کان له شـاری غه‌ززه، له کاتێـکدا هێزه‌کانی ئیسرائیلی بۆ یه‌که‌مین جار له‌وه‌ته‌ی هێرشـکردنیان بۆ سه‌ر حه‌ماس ده‌سـتیپـێـکردووه به‌ره‌و قوڵایی ناوچه جێ‌نشـیـنه‌کان نزیـک‌ده‌بنه‌وه.\nبه‌ڕێز بان له ته‌ل ئه‌بیبه به مه‌به‌ستی گه‌یشتنه به ئاگربه‌سـتێـک، ده‌ڵێت ئێهود باراکی وه‌زیری به‌رگری پـێی‌گوتووه که بۆمبـبارانکردنه‌که‌ی که 3 که‌سی تێدا برینداربووه هه‌ڵه‌یه‌کی گه‌وره بووه.\nجێی وتنه هه‌ردوو ئیسرائیل و میلیشـاکانی حه‌ماسی فه‌له‌سـتینی داواکاری نه‌ته‌وه یه‌کگرتووه‌کانیان بۆ ڕاگرتنی شه‌ڕ پـشـتگوێ خسـتبوو.\nهاوکات ئامۆس گیلادی به‌پـرسی وه‌زاره‌تی به‌رگری ئیسرائیل له قاهیره‌یه بۆ وتووێـژ له‌سه‌ر نه‌خشه‌یه‌کی ئاگربه‌ست به سه‌رپه‌رشـتی‌کردنی میسر. نوێنه‌رانی حه‌ماس که له ڕۆژی چوارشه‌ممه‌دا له‌گه‌ڵ ناوبژیوانکه‌رانی میسردا کۆبووبوونه‌وه له قاهیره ده‌ڵێن ئه‌وان ته‌نانه‌ت نه‌خشه‌ی به‌رفراوانتر ڕه‌ت‌ناکه‌نه‌وه هه‌رچه‌ندێـکه باسـیان له قبۆڵـکردنیشی نه‌کردووه.\nبان کی موونی سـکرتێری گشـتیش له ئه‌مڕۆدا و له میانه‌ی سه‌ردانه‌که‌ی بۆ ئیسرائیل گوتی ژماره‌ی گیان له‌ده‌سـتانه‌که له ئاکامی ئه‌و شه‌ڕه له غه‌ززه قبوڵ ناکرێت.\nجێی باسه وا ڕاپـۆرت کراوه زیا له هه‌زار فه‌له‌سـتینی گیانیان له‌ده‌سـتدابێت که 300 منداڵیان له نێواندایه و هه‌روه‌ها 13 ئیسرائیلیش تا ئێسـتا کوژرابن.


سه‌رۆک ئۆباما داوای که‌مکردنه‌وه‌ی عه‌مباری چه‌کی ناوکی له جیهاندا ده‌کات\nڕێبه‌رانی زیاتر له 50 وڵات جارێـکی دیکه جه‌ختیان کرده‌وه سه‌ر وابه‌سـته‌یی خۆیان به که‌مکردنه‌وه‌ی عه‌مباری چه‌کی ناوکی.\nئه‌مڕۆ سێشه‌ممه له سه‌ره‌تای دانشـتنی کۆتایی کۆنگره دوو ڕۆژیـیه‌که‌ی ئاسایشی ناوکی له سیۆل، سه‌رۆک ئۆباما به ئاماده‌بووانی گوت ده‌بێت هه‌وڵی ڕژد و به‌رده‌وام بدرێن بۆ که‌مکردنه‌وه‌ی عه‌مباری چه‌کی ناوکی له جیهاندا.\nهه‌روه‌ها سه‌رۆک ئۆباما گوتی هێشـتا که‌سانی خراپ زۆرن که به دوای که‌ره‌سـته‌ی مه‌ترسیداردا ده‌گه‌ڕێن، وه ئه‌و که‌ره‌سـته مه‌ترسیدارانه‌ش هێشـتا له زۆر شوێن وه‌ک پـێویست نه‌پارێزراون، ته‌نیا بڕێـکی که‌م له‌و که‌ره‌سـتانه به‌سه بۆ کوشـتنی سه‌دان هه‌زار که‌سی بێ تاوان، بۆیه ئه‌مه ڕاستیـیه‌که‌یه که ڕووبه‌ڕووی بووینه‌ته‌وه.\nسه‌رۆک ئۆباما پـشتڕاستیشی کرده‌وه که له‌وه‌تای له سـاڵی 2010 کۆنگره‌ی ئاسایشی ناوکی له واشنتن به‌سـترا به‌ره‌وپـێشـچوون به‌ده‌سـتهاتووه و ئاماژه‌ی به‌وه کرد که ژماره‌ی وڵاتانی به‌شـدار له کۆنگره‌که‌ی ئه‌مسـاڵدا زیاتر له 50 وڵات بوون.\nگوتیشی سه‌رئه‌نجام نه‌خشه‌دانانێـکی گه‌وره‌ی جیهانی ده‌بێت ڕێـگه به کۆمه‌ڵی نێونه‌ته‌وه‌یی بدات به شێویه‌کی سه‌لامه‌تی و کاریگه‌ریـیانه چاودێری به‌کارهێنانی ئاشـتیـیانه‌ی وزه‌ی ناوکی بکرێت، به‌ڵام له کۆتایی کۆنگره‌که‌دا ئه‌مڕۆ سێشه‌ممه به‌یانـنامه‌یه‌ک ده‌رچوو و هیچ پـلانێـکی وه‌های بۆ ئه‌و مه‌به‌سته تێدا نه‌بوو.


ئەگەری دیتنەوەی تۆبی ماگوایەر لە سپایدەرمان ٤ | شانۆڤان\nئەگەری دیتنەوەی تۆبی ماگوایەر لە سپایدەرمان ٤\nشاخەوانon 8 مانگ لەمەوبەر 7 مانگ لەمەوبەر سەرنجێک بنووسە لەسەر ئەگەری دیتنەوەی تۆبی ماگوایەر لە سپایدەرمان ٤\nتۆبی ماگوایەر لە گفتووگۆدایە بۆ بەشداری لە فلیمی سپایدەرمان ٤ لەگەڵ کیرستەن دوونست.\nتۆبی ماگوایەر ئەکتەری یەکەم زنجیرەی سپایدەرمان سەرقاڵی گفتووگۆیە بۆ گەڕانەوە و بەشداری لە فلیمە نوێکەدا. ماگوایەر ئەوسا دەوری پیتەر پارکەر_ی لە سێینەی سپایدەرمان لە ساڵانی ٢٠٠٢ تا ٢٠٠٧دا دەگێڕا کە سام ڕایمی دەرهێنەریان بوو. پیتەر پارکەر کە ڕۆژێک جاڵجاڵۆکەیەکی تیشکدەری ناوەکی (ڕادیۆئاکتیڤ) پێوە دەدات و هێز و توانایەکی جاڵجاڵۆکاسای پێ دەبەخشێت. کریستەن دوونست دەوری ماری جاین واتسۆن_ی دەگێڕا؛ هاوڕێ و خۆشەویستی پیتەر. دەورگێڕانی پیتەر لەو فلیمەدا زۆر جێگای سەرنج بوو و خەڵک ستایشێکی زۆریان بۆی هەبوو. ئەو ساڵانە ئەگەرچی بڕیار بوو سپایدەرمان_ی ٤یش چێ بکرێت بەڵام ئەوە هیچکات ڕووی نەدا.\nلە جیهانی سینەمایی ماڕڤڵ لە ئێستادا تۆم هۆلاند دەوری سپایدەرمان دەگێڕێت و بڕیارە کە بۆ سێهەمین ئەڵقەی فلیمەکە بگەڕێتەوە و لە فلیمە نوێکەدا بەشدار بێت. وردەکارییەکانی چیرۆکی فلیمەکە شاردراوەتەوە بەڵام دەڵێن مارڤڵ کە سەرقاڵی چیرۆکی فرەجیهانییە، لەوانەیە ئەکتەرەکانی سپایدەرمانەکانی پێشوو لێرەدا کۆ بکاتەوە. ئەمە لە سەر بنەمای ئەو هەواڵانەیە کە گوایە ئەکتەری کەسایەتی ئەلەکترۆ (جیمی فۆکس) لە فلیمی سپایدەرمانی سەرسووڕهێنەر ٢, لە سپایدەرمان ٣ دا دەبێت و پاشان هەواڵی گەڕانەوەی دوکتەر ئۆکتاپوس_یش بڵاو کراوەتەوە. ئینجا لەوانەیە بەس ئەم دووانە نەبن کە دەگەڕێنەوە.\nسۆنی و مارڤڵ سەرقاڵی گفتووگۆن لەگەڵ ماگوایەر بۆ بەشداری کردن لە فلیمەکە و ئەم گفتووگۆیە هێشتا بەردەوامە و کاتێک بە ئاکام بگەن هەواڵەکانی بڵاو دەبنەوە. لەم ماوەیەدا دوونست بڕیارە لە کەسایەتی ماری جاین_دا دەر بکەوێتەوە. هەروەها هەواڵی ئەوەش بڵاو بووەتەوە کە ئاندروو گارفیڵد ئەکتەری کەسایەتی پیتەر پارکەر لە فلیمی سپایدەرمانی سەرسووڕهێنەر_یش بەشداری فلیمەکە دەبێت.\nسۆنی پێشتر دەنگۆی گەڕانەوەی ماگوایەر و گارفیڵدی ڕەت کربووەوە بەڵام ئێستا وا دیارە کە بەس ویستوویە شتەکان شاراوە بمێنن تاکوو بڕیاری کۆتایی بدرێت. ئەگەرچی هێشتا گەڕانەوەی ماگوایەر پشتڕاست نەکراوەتەوە بەڵام هەر ئەوەی کە سەرقاڵی گفتووگۆن جێگای دڵخۆشییە. ئەگەر گارفیڵد و دوونست هەبن سەیرە ئەگەر ماگوایەر نەبێت! دیسان دیتنەوەی ماگوایەر و دوونست دڵخۆشکەر دەبێت بۆ هۆگرانی ئەو ئەکتەرانە و فلیمی سپایدەرمانەکانی پێشوو. هەروەها دیتنی کردەوەی سپایدەرمانی هۆلاند و سپایدەرمانی ماگوایەر شتێکی سەرنجڕاکێش دەبێت.\nئەم گەڕانەوەیانە ئەوە دەردەخەن کە سپایدەرمانی ٣ سەبارەت بە فرەجیهانی دەبێت. مارڤڵ تا ئێستا هەندێ جار سەرقاڵی ئەم چەشنە چیرۆکانە بووە و گرینگترینیان دکتۆر سترەینج لە فرەجیهانی شێتی_دایە کە بەرهەمی ٢٠٢٢ دەبێت و درێژەی فلیمی دکتۆر سترەینج_ی ساڵی ٢٠١٦یە بە دەورگێڕانی بێنێدیکت کەمبەرباچ. هەروەها دکتۆر سترەینج_یش بەشداری فلیمی سپایدەرمانی ٣ دەبێت. تا ئێستا سپایدەرمان ٣ فلیمێکی زۆر ئاڵۆز و تێکەڵ دیارە و هیوادارین بتوانێت بەرگەی قورسایی ئەم هەموو کەسایەتییە بگرێت. ئاساییە کە هەندێ لە کەسایەتییەکان دەورێکی کورتیان دەبێت بەڵام بەگشتی ئەوەی جێگای سەرنجە کە ماگوایەر و دوونست چۆن جێگایان دەبێتەوە و چیرۆکەکەیان چی دەبێت. هیوادارین مارڤڵ بە زووترین کات هەندێ لە چیرۆک و وردەکارییەکانی فلیمەکە بڵاو بکاتەوە.\nپۆلسینەماتاگتۆبی ماگوایەرسپایدەرمانمارڤڵهەواڵی سینەما


نانووسەر تا مۆڵەت لە سوپاسالار وەرنەگرێت، هەوڵی کوودەتا نادات. نانووسەر چونکە بۆ\nبەرپرسەکەی دەنووسێت، بۆیە سەروەختی نووسین، ئیلهام لە قسەی وی وەردەگرێت، بەڵام هەر ترسی ئەوەیشی هەیە، غەزەبی لێ بگرێت. نانووسەر بەڵگەیە بۆ ئەوەی، لە دابەشکردنی گێلایەتیدا، هەم یەکسانی ڕەچاو کراوە، هەم دادپەروەری.\nدەڵێن، مارسیل پروست، ئەوی شاکاری (گەڕان لە دووی زەمەنی بەسەرچوو)ی نووسیوە، بەرتیلی داوە بە ڕەخنەگرێک تا دوژمنکارانە، لەبارەی بەرهەمەکانییەوە نەنووسێت. تی. ئێس. ئەلیەت دەڵێت: (لە شیعردا ئەو چێژەی لێی وەردەگرین بە پلەی یەکەم دێت، ئەرکی ڕەخنە ئەوەیە، کارێک بکات زیاتر چێژ لە شیعر وەربگرین.) بۆ شاعیر هیچ لەوە ناخۆشتر نییە، شیعری چێژبەخش بنووسێت و ڕەخنەگرێک پەیدا نەبێت، بە چاوی بایەخەوە، سەرنجی شیعری بدات، ئاخر ئەوسا نائومێد دەبێت و هەست بە بێهوودەییی ژیان دەکات.\nوەرگێڕان، ئەمبێرتۆ ئێکۆ گوتەنی، ئەوەیە: (کوتومت هەمان شت بە زمانێکی دیکە بڵێین،) ئەوە نییە، تژی بێت لە هەڵەی ڕێنووس و ڕێزمان و داڕشتن، ئەوەیە هەم بەرانبەر مانا دەستپاک بین و هەم لایەنی ئەدەبیی دەقەکەیش ڕەچاو بکەین. وەرگێڕان ئەوەیە، هەم دیوی دەرەوەی دەقەکە بگەیەنین و هەم دیوی ناوەوەی، تەنانەت سێبەرەکەیشی. پۆڵ ڕیکۆر گوتەنی: (هەر دوو زمانێک بگرین، زەخیرەی هاوبەش لە نێوانیاندا هەیە،) بۆیە وەرگێڕانی خراپ زادەی ئەوەیە، وەرگێڕ بایەخ بە توێکڵە زمانەوانییەکەی دەق دەدات، نەک بە کرۆکەکەی، ئیدی ئەو وەرگێڕانە خراپە، ڕەنگە دەقێکی باڵا بکوژێت. ناوەرگێڕ، زۆر جار ڕۆڵی سانسۆریش وازی دەکات، هەر چییەک لەگەڵ تێڕوانینی خۆیدا نەگونجا، فەرامۆشی دەکات.\nنووسەر خەریکی ئەوەیە، دونیایەکی تایبەت بە خۆی بهێنێتە گۆڕێ، دونیایەک لە خەیاڵی بەپیت، لە تامەزرۆییی گەرموگوڕ و لە فیکری گەشی مرۆڤدۆستی. نووسەر کە لە واقیع نائومێد و بێزار دەبێت، هانا بۆ ڕامان دەبات و بۆشایییە ڕۆحییەکانی، لەڕێی خەون و خەیاڵەوە پڕ دەکاتەوە. ناکرێت نووسەر بیت و شەیدای سرووشت نەبێت، گوڵ، مەل، درەخت، مێرگ و چەمت خۆش نەوێن و نەکەوێتە دیالۆگەوە لەگەڵیاندا، ئاخر نووسەر کە هەست بە تەنیایی و غەریبی دەکات، ئەوە سرووشتە لێ ناگەڕێت هاوسەنگی لە دەست بدات و هەر سرووشتیشە بوار نادات زێی خەیاڵی لە خوڕە بکەوێت.\nئەوە گرینگ نییە، لەبارەی چییەوە دەنووسین، بەڵام هەمیشە ئەوە جێی بایەخە، خوێنەر چێژ لە نووسینمان وەربگرێت، ئاخر نووسینی بێ چێژ، جەستەیەکە بێ گیان. نووسین سەر بە هەر ژانرێک بێت، خەیاڵ ڕۆڵێکی گرینگی تێدا دەبینێت،چونکە بەبێ ئازادکردنی مەلی خەیاڵ، چێژ بەرهەم نایەت. نووسین ئەو تاقە هێزەیە کە لەسەر ئاستی دونیا، کۆت و زنجیری دوورەپەرێزی و تەنیایی تێکدەشکێنیت، چونکە ئەوە نووسینە بوارمان بۆ دەڕەخسێنێت، لەگەڵ ئەوانی دیکەدا، لە هەر گۆشەیەکی ئەم دونیایەدا بن، بکەوینە دیالۆگەوە. نووسینی پڕ لە چێژ نەبووایە، ڕۆحمان تووشی بەبیابانبوون دەهات، هەر بۆیە (فرانز کافکا)یش دەڵێت: (کتێب ئەو تەورەیە، بەستەڵەکی ناخمان دەشکێنێت.)\nنووسین: ئایین و ئایدۆلۆجیا و ئامانجی نووسەرە، ئەوەی وا بیر نەکاتەوە و خۆیشی بە نووسینەوە سەرقاڵ بکات، هەر چییەکی لێ دەربچێت، نووسەری لێ دەرناچێت. نووسەر بە هۆی نووسینەوە، ناسنامەی خۆی دەدۆزێتەوە و وابەستەییی خۆی بە نیشتمان و بە مرۆڤایەتییەوە دەسەلمێنێت. نووسەر بە هۆی نووسینەوە، پارچەکانی گۆزەی شکاوی دڵی و ڕۆحی لەتلەتبووی پێکەوە دەنووسێنێتەوە. نووسەرێک توانای نووسین لە دەست بدات، ئەگەر لە گۆمی خەمۆکیشدا نەخنکێت، ئەوا تەنیایی لە لێواری مەرگی نزیک دەکاتەوە.\nکە لەناکاو ئەم یان ئەو نووسەر، تووشی ئەم یان ئەو گرێی دەروونی دەبێت، زادەی ئەوەیە، بە کەویکردنی مەحاڵەوە سەرقاڵە و بەخت یاوەری نابێت. نووسەر لە ناخەوە ئارام نابێت، ئەگەر بە گژ دونیای زاڵمی دەرەوەدا نەچێتەوە، (ڕاستگۆ و ڕاشکاو مەبە، با ڕقیان لێت نەبێت! بە درۆ ستایشیان بکە، با خٶشیان بوێیت!) نووسەر گوێ لەو مۆچیارییە ناگرێت. نووسەر وەک چۆن کەس بە مامۆستای خۆی نازانێت، ئەوە مافەیش بە خۆی ڕەوا نابینێت، ڕۆڵی مامۆستا وازی بکات، وەک چۆن ملکەچی باوەڕ و نەریتی کۆن نابێت، (ملکەچی)یش بەرهەم ناهێنێت.\nنووسەر بەوە قایل نابێت، بزر بڕیار لەسەر چارەنووسی حازر بدات و جڵەوی زیندوو، بە دەست مردووەوە بێت. ئایا لە چواردە سەدەی ڕابردوودا، عەقڵ هیچ پێشکەوتنێکی بە خۆیەوە نەدیوە، تا هەر ملکەچی عەقڵی دێرین بین؟ وەک چۆن شیعر گیاندارێکی کێوییە، بە کێش و سەروا ماڵیی ناکرێت، نووسەریش مل بۆ ئەو ڕێسا و یاسایانە کەچ ناکات، کە بە تێپەڕبوونی زەمان، سەردەمیان بەسەر چووە. نووسەر ڕووی دەمی هەم لە بژاردەیە و هەم لە زۆرینەیش، ئاخر نوێنەری هەموو ئەوانەیشە کە بۆیان نەڕەخساوە قسەی دڵیان بکەن، ئاخر زۆر جار پەیڤین بە زمانی زۆرینە، گەرموگوڕییەکی تێدایە، وەک مەحاڵ وایە، لە زمانی دەستەبژێردا هەبێت.\nنووسەر ڕەخنەگرانە مێژوو دەخوێنێتەوە، ئاخر ئەوە ئیشی ئەو نییە، مێژوو پیرۆز پیشان بدات. ئەوانەی دیرۆک پیرۆز پیشان دەدەن، مەبەستیان ئەوەیە دەست بەسەر ئێستا و داهاتوودا بگرن. لە ڕوانگەی نووسەری ڕەخنەگرەوە، کەلەپوور تەلارێک نییە پڕ لە چارەسەر، کەلاوەیەکە تژی لە کێشە، بۆیە ئەگەر پڕکێشیی ئەوە نەکەین، ڕەخنە لە ڕابردوومان بگرین، با بە ئومێدی داهاتوویەکی گەش نەبین. گەلێک مێتۆد هەن بۆ ئەوەی ڕەخنەیان پێ لە مێژوومان بگرین، بەڵام مێتۆدێکیان کە نائومێدمان ناکات، مێتۆدی مەتەریالیزمی دیرۆکییە. کارڵ پۆپەر گوتوویەتی: (عەقڵیش وەکوو چەتر وایە، تا نەیکەینەوە، سوودی لێ وەرناگرین.) بۆچی گەلانی وەڵاتانی ئیسلام، دیلی دەستی دیرۆکن؟ چونکە عەقڵی ئیسلامی، عەقڵێکە داخراو، چواردەوری بە شوورەی بڵند و دیواری ئەستوور گیراوە، هەر لەم سۆنگەیەشەوە، هێشتا کەلەپووری ئیسلام، نە دابڕانیکی یەکلاییکەرەوەی بە خۆیەوە بینیوە، نە خراوەتە بەر لێپرسینەوەیەکی ڕاستەقینەوە.\nکە مرۆڤایەتی یادگەیەکی هاوبەشی هەیە، ئەوە زادەی ئەو نووسین و کتێبانەیە، ڕەخنەگرانە سەیری کەلەپوور دەکەن، چێژ دەبەخشن، بە گژ تاکڕەویدا دەچنەوە و ستران بۆ باڵای ئینساندۆستی دەچڕن. لە هەر جێیەک بەهایەک بە ناوی (فرەیی)یەوە هەبێت، ئەوە بە هۆی ڕۆمانەوە سەری هەڵداوە و جێپێی پتەو بووە، ئاخر ئەوە ڕۆمانە ددان بە جیاوازییەکاندا دەنێت، ئەوە بۆیە لە هەر کوێیەک ڕۆمان هەبێت، دیموکراتییش هەیە.\nئایینێک با میلیاردێک شوێنکەوتوویشی هەبێت، نەک هەر هەموو مرۆڤایەتی پێکەوە گرێ نادات، بەڵکوو دەشێت، هەوێنی خۆشکردنی ئاگری شەڕیش بێت، لەگەڵ خەڵکانی سەر بە ئایینەکانی دیکەدا، بەڵام ئەدەب بە گشتی و ڕۆمان بە تایبەتی، ئەو داوە پتەوەیە، مرۆڤایەتی بەچاوپۆشین لە جیاوازییەکانیان، وەک موورووەکانی ملوانکەیەک پێکەوە کۆ دەکاتەوە. شەڕ چونکە زادەی تەقینەوەی ئەو ڕقەیە کە لە دەروونی ئینساندا کۆ دەبێتەوە، قەت نابێتە هەوێنی چاکتربوونی ئینسان، شەڕ هەمیشە ئینسان خراپتر دەکات. (ئینسان کە باڵاترین بەهایە، حەیفە لە مەکینەی حیزبدا، ببێتە بورغوویەک و حەیفە لەپێناوی قازانجی بازرگانانی شەڕدا، بە کوشت بچێت.) ئەوە یەکێکە لە پەیامەکانی خاتوونە نووسەری بێلاڕووسیایی، سڤێتلانا ئەلێکسیڤیچ کە ٢٠١٥ نۆبێڵی لە ئەدەبدا وەرگرت.\n*١) محمد سبیلا، التراپ بین النقد والتبجیل ٥ مایو ٢٠١٦ الإتحاد الپقافی، دبی.\n(٢) محمد الحرز، المنقژ من التصحر الإنسانی ٢مایو ٢٠١٦ الإتحاد الپقافی، دبی.


لڤين پرێس ورده‌كاریی وبه‌دواداچوون\nلاپه‌ڕه‌ی سه‌ره‌تا دراوسێکانم « چاته کان « ده رباره ی ئێمه « په‌یوه‌ندی «\nلڤين پرێس ورده‌كاریی وبه‌دواداچوون \nلڤين پرێس ورده‌كاریی به‌دواداچوونی په‌رله‌مانتارانی كوردستان له‌سه‌ر سوكایه‌تییه‌كه‌ی‌فه‌وزی ئه‌كره‌م به گه‌لی كورد بلاوده‌كاته‌وه\nفه‌وزی ئه‌كره‌م ته‌رزی ئه‌و په‌رله‌مانتاره‌ی كه سوكایه‌تی به كورد كرد، پاش بلاوكردنه‌وه‌ی وێنه‌ی ڤیدیۆیی سوكایه‌تیكردنه‌كه‌ی له لایه‌ن ماڵپه‌ڕی لڤین پرێسه‌وه‌و دواتر به‌دواداچوونی له لایه‌ن په‌رله‌مانتارانی كوردستانه‌وه، داوای لێبوردنی له‌گه‌ڵ كورد كرد.\nبۆ یه‌كه‌م جار ماڵپه‌ڕی لڤین پرێس، له‌به‌رواری 5/1/2010 هه‌واڵێكی بلاَوكرده‌وه به‌ناونیشانی "له‌ته‌له‌فزیۆنه‌كه‌ی ئیبراهیم جه‌عفه‌رییه‌وه جنێو به‌كورد ده‌درێت‌و په‌رله‌مانتارێكیش چه‌پڵه‌ی بوَلێده‌دات، دواتر رای چه‌ند په‌رله‌مانێكی له هه‌ردوو لستی هاوپه‌یمانی و یه‌كگرتوو له په‌رله‌مان وه‌رگرت، سه‌باره‌ت به هه‌ڵوێستی ئه‌و په‌رله‌مانتاره. په‌رله‌مانتاره كورده‌كان توانیان له رێگه‌ی لڤین پرێسه‌وه ئه وێنه‌یه‌یان ده‌ستكه‌وێت كه فه‌وزی ئه‌كره‌م ته‌رزی توزڵی چه‌پڵه بۆ شاعیريك لێده‌دات كه سوكایه‌تی به كورد كردووه. پاشان روبه‌رووی پرسیاریان كردووه‌و دواجاریش داوای لێبوردنی كرد.\nهه‌واڵه‌كه‌ی لڤین پرێس بؤ یه‌كه‌مجار ئاماژه‌ی كرد كه په‌رله‌مانتارێكی توركمان له‌سه‌ر كوتله‌ی سه‌دری، له ڤیستیڤاڵێكدا خۆشحاڵی خۆی به چه‌پڵه‌ڕێزان ده‌ربڕی، كاتێك شاعیرێكی عه‌ره‌ب جنێوی به كورد دا. ته‌واوی ڤیستیڤاڵه‌كه‌ش راسته‌وخۆ له ته‌له‌فزیۆنی بیلادی سه‌ر به ئیبراهیم جه‌عفه‌رییه‌وه په‌خشكرا.\nڤیستیڤاڵه‌كه كه به بۆنه‌ی "یادی شه‌هیدكردنی سه‌ید محه‌مه‌د باقر سه‌در"ه‌وه سازكرابوو، تێیدا له لایه‌ن كه‌سیكه‌و به‌ناوی سه‌میر سه‌بیح شیعرێك خوێنرایه‌وه‌و سوكایه‌تییه‌كی زۆری به كورد كرد، پاشان فه‌وزی ئه‌كره‌م ته‌رزی په‌رله‌مانتاری به ره‌گه‌ز توركمان له‌سه‌ر لیستی سه‌دری، به‌چه‌پڵه‌ڕێزان‌و هاندان ده‌ستخۆشی له‌و شاعیره كرد كاتێك له شعره‌كانیدا هێرشی توندی ده‌كرده سه‌ركورد.\nسه‌میر سه‌بیح له ڤیستیڤاڵه‌كه‌دا پارچه شیعرێكی به ناوی "دیاری بۆ كاكه حه‌مه" خوێنده‌وه‌و له‌شیعره‌كه‌دا جنێوی به كورد داو به ویژدان مردوو ناوی برد. هه‌روه‌ها له شیعره‌كه‌دا سوكایه‌تی به هه‌ڵه‌بجه و ناسۆرییه‌كانی كورد كرد.\nله‌كاتی پێشكه‌شكردنی شیعره‌كه‌دا فه‌وزی ئه‌كره‌م ته‌رزی په‌رله‌مانتاری كوتله‌ی سه‌دری ده‌ستده‌كات به چه‌پڵه‌رێزان و ده‌ستبه‌رز ده‌كاته‌وه وه‌كو هاندانێك‌و خۆشحاڵی ده‌ربرینی خۆی به‌رامبه‌ر به وته‌كانی، ته‌واوی شیعره‌كه‌ش به بێ پچڕان له ته‌له‌فزیۆنی بیلادیه‌وه راسته‌وخۆ په‌خشكران.\nكه‌ناڵی ته‌له‌فزیۆنی بیلادی، سه‌ر به ئیبراهیم جه‌عفه‌ری سه‌رۆكوه‌زیرانی پێشووی عێراقه‌و له ساڵی 2006ه‌وه دامه‌زراوه‌و له لایه‌ن ئێرانه‌وه هاوكاری ده‌كرێت.\nفه‌وزی ئه‌كره‌م ته‌رزی، له‌سه‌رده‌می رژێمی به‌عسدا یه‌كێك بووه له به‌رپرسه بالاَكانی ئه‌و حزبه له شاری دوز و به یه‌كێك له‌و كه‌سانه نسراوه كه رقی له كورده‌و دژایه‌تی ده‌كات\nله‌به‌رواری 6/1/2010، په‌رله‌مانتارانی كوتله‌ی هاوپه‌یمانی كوردستان‌و یه‌كگرتووی ئیسلامی له ئه‌نجومه‌نی نوێنه‌رانی عێراق، بڕیاریاندا له دانیشتی رۆژی یه‌كشهم‌مه‌ی په‌رله‌ماندا به‌دواداچوون بۆ هه‌واڵێكی ماڵپه‌ڕی لڤین پرێس بكه‌ن‌و داوای لێپێچنه‌وه له په‌رله‌مانتارێكی كوتله‌ی سه‌دری‌و ته‌له‌فزیۆنی بیلادی سه‌ر به ئیبراهیم جه‌عفه‌ری بكه‌ن.\nهه‌ریه‌كه له خالید شوانی په‌رله‌مانتاری لیستی هاوپه‌یمان‌و ئه‌سمه‌ر حوسێن په‌رله‌مانتاری لیستی یه‌كگرتوو له دو لێدوانی جیاوازدا بۆ ماڵپه‌ری لڤین پرێس جه‌ختیان له‌وه كرده‌وه كه به‌دواداچوونی یاسایی بۆ هه‌ڵوێستی په‌رله‌مانتاره‌كه ده‌كه‌ن‌و پێیانوایه كه نه‌یتوانیوه وه‌كو په‌رله‌مانتار مامه‌ڵ بكات.\nبه پێی زانیارییه‌كانی ماڵپه‌ڕی لڤین پرێس، فه‌وزی ئه‌كره‌م ته‌رزی پێشتر به‌رپرسیارێتییه‌كی بالاَی هه‌بووه له‌ناو حزبی به‌عس له شاری دووز و هه‌روه‌ها له (اتحاد الادباء)ی سه‌ر به‌حزبی به‌عس ئه‌ندام بووه.\nخالید شوانی په‌رله‌مانتاری لیستی هاوپیه‌مانی وتی " كاتێك خه‌ڵك له كه‌ركوك ته‌رحیلده‌كرا، هه‌ر ئه‌و شاعیرو په‌رله‌مانتارانه بوون چه‌پڵه‌یان بۆ حزبی به‌عس‌و سه‌دام حسێن و كرده‌وه‌كانی لێده‌دا".\nوتیشی "ئه‌مه زۆر گرنگه بۆ ئێمه، رۆژی یه‌كشه‌ممه له په‌رله‌مان باسی ده‌كه‌ین‌و نایه‌ڵێن به‌سه‌ریاندا بڕوات".\nسه‌میر سه‌بیح له شعره‌كه‌یدا تۆمه‌ت ئاڕاسته‌ی كور ده‌كات و ده‌ڵێت به هه‌زاران خه‌ڵك له به‌غداو ناوچه‌كانی تر ده‌كوژرێن‌و كوردیش هه‌ر چاوی له كه‌ركوكه، خالید شوانی وتی "كه‌ركوك شارێكی كوردستانییه، كورد له پێناویدا شۆرشی ده‌ستپیكردووه‌و شه‌هیدی داوه‌و ته‌نانه‌ت قوربانی زۆری داوه‌و هه‌ڵبجه‌ش هه‌ر له‌م پێناوه‌دا بوو به قوربانی، چونكه ئه‌و ناوچانه خاكی ئێمه‌ن".\nئه‌سمه‌ر حوسێن په‌رله‌مانتاری لیستی یه‌كگرتوو وتی "ئه‌وه شیعر نییه، ئه‌وه سه‌خافه‌ته" وتیشی "ره‌نگه شاعیره‌كه گوێی نه‌داتێ‌و شتی خۆی بڵێ، به‌لاَم ئه‌گه‌ر په‌رله‌مانتارێك گوێی نه‌داتێ ئه‌وه مه‌ترسیداره".\nسه‌میر سه‌بیح له شیعره‌كه‌یدا پێیوابو كه كورد ته‌نها خۆی ده‌بینێ تۆمه‌ت ئاڕاسته‌ی هه‌موو سیاسه‌تمدارانی كورد ده‌كات.\nئه‌سمه‌ر حوسێن ره‌خنه‌ی توندی گرت له‌وه‌ی كه له شیعره‌كه‌دا كورد به بێ ویژدان له قه‌ڵه‌مدراوه‌و گاڵته به نه‌هامه‌تی و ئازاره‌كانی كورد كراوه.\nئه‌سمه‌ر حسێن وتی هه‌موو به‌رپرسانی كورد له به‌غدا به په‌رمانتاران‌و وه‌زیره‌كان‌و سه‌رۆككۆمارو وه‌كیل وه‌زیرو ته‌واوی به‌رپرسانی دیكه‌ی كورد هه‌مویان داكۆكییه‌كان له عێراق‌و به‌رژه‌وه‌ندییه‌كانی كردووه له‌رووی ئه‌منیشیه‌وه كورد ده‌ستی له هه‌موو كه‌سێك پاكتره.\nخالید شوانی ئاماژه‌ی به‌و كرد كاتێك كورد باسی هه‌ڵه‌بجه ده‌كات به كاره‌ساتی هیچ كه‌سێكی تر پێناكه‌نێت‌و ژیانی مرۆڤانه‌ی هه‌موو كه‌سێكی به‌لاوه گرنگه.\nهه‌روه‌ها وتی "چه‌ندین پێشمه‌رگه‌ی ئێمه له به‌غدا شه‌هید بوون، بۆ دابینكردنی ئاسایشی برا عه‌ره‌به‌كان".\nئه‌سمه‌ر حسێن وتی "ئه‌وه‌ی كه جێگه‌ی داخه ئاماده‌بوونی په‌رله‌مانتارێكی عێراقه كه جه‌نابی فه‌وزی ئه‌كره‌مه كه وه‌كو كه‌سیێك‌و هاولاَتییه‌كی ئاسایی كه رق‌و كینه‌ی به‌رامبه‌ر به كورد هه‌بێت، حه‌ماسه‌ت ده‌یگرێت‌و ته‌شجیع‌و هاندانی خۆی بۆ شاعیره‌كه دووپاتده‌كاته‌وه‌و هه‌روه‌كو ئه‌و شاعیره له خه‌ت ده‌رده‌چێت".\nوتیشی "ده‌كرا فه‌وزی ئه‌كره‌م وه‌كو په‌رله‌مانتارێكی عێراق به‌رپرسیارێتی هه‌ڵبگرتایه، چونكه‌ئه‌و ته‌مسیلی هه‌موو عێراق‌و عێراقییه‌ك ده‌كات، نه‌ك له‌كاتی قسه‌وتن به كورد خۆشحاڵی خۆی ده‌رببرَێت".\nخالید شوانی ئاماژه‌ی به‌وه‌شكرد كه ئه‌و كه‌سانه‌ی ئێستا ئه‌و تۆمه‌تانه هه‌ڵده‌به‌ستن خۆیان چه‌پڵه‌لێده‌رو شاعیری رژێمی پێشوو بوونه‌و ئه قسانه‌ش ته‌عبیر له شۆڤێنیه‌تی ئه‌وان ده‌كات‌و ده‌یانه‌وێت جارێكی تر سوكایه‌تی به كورد به‌شێوازی دیكه بكه‌ن‌و ده‌یانه‌وێت هه‌وڵ‌و قوربانییه‌كانی كورد كه‌مبكه‌نه‌وه.\nخالید شوانی وتیشی "رۆژی یه‌كشه‌ممه ئه‌م مه‌سه‌له له په‌رله‌مان باسده‌كه‌ین و داوای لێپرسینه‌وه له‌و كه‌ناڵ‌و شاعیرو په‌رله‌مانتاره ده‌كه‌ین".\nئه‌سمه‌ر حسێن په‌رله‌مانتاری یه‌كگرتوو، وتی "ئێمه وێنه‌كه ده‌به‌ین له‌په‌رله‌مان نیشانی ده‌ده‌ین و داوای لێپرسینه‌وه ده‌كه‌ین".\nوتیشی " كاتێك گاڵته به نه‌هامه‌تییه‌كانی ئێمه ده‌كرێت، جگه له په‌رله‌مان، ده‌توانین ئه‌م مه‌وزوعه له‌دادگای ده‌ستووریش بجوڵێنین".\nله به‌رواری 7/1/2010 د. ره‌ئوف عوسمان سه‌رۆكی لیژنه‌ی رۆشنبیری له په‌رله‌مانی عێراق به لڤین پرێسی راگه‌یاند، له‌سه‌ر هه‌ڵسوكه‌وته‌كه‌ی په‌رله‌مانتار فه‌وزی ئه‌كره‌م ته‌رزی و ته‌له‌فزیۆنی بیلادی لیژنه‌ی لێكۆڵینه‌وه له په‌رله‌مان دروستده‌كه‌ن.\nڕه‌ئوف عوسمان به‌مالپه‌ری لڤین پرێسی وت "به‌ناوی خوَم‌و لیژنه‌كه‌شه‌وه ناڕه‌زایه‌تییه‌كی زوَر ده‌رده‌بڕین به‌رامبه‌ر ته‌له‌فزویوَنی بیلادیه كه ڕێگه ده‌دات شتی وابلاَوبێته‌وه، هه‌روه‌ها داوای لێپێچینه‌وه له په‌رله‌مانتار فه‌وزی ئه‌كره‌م ده‌كه‌ین‌و لیژنه‌یان له‌سه‌رده‌گرین".\nوتیشی "ئه‌و كابرایه بۆ په‌رله‌مانی داهاتوی عێراق له له كوردستان خۆی كاندیدكردووه".\nهه‌ره‌وه‌ها وتی "به‌دواداچون له‌و مه‌سه‌له‌یه ده‌كه‌ین، قسه‌ش له‌گه‌ڵ ره‌وتی سه‌دریش ئه‌كه‌ین، ئێمه نێوانمان خوَشه چوَن ئه‌و پیاوه ده‌یه‌وێت ئه‌و په‌یوه‌ندیه تێكبدات".\nپاش بلاَوكردنه‌وه‌ی هه‌واڵه‌كه به ڤیدیۆ له ماڵپه‌ڕی لڤین پرێس؛ په‌رله‌مانتاران كوردستان توانیان له‌رێگه‌ی ماڵپه‌ڕه‌كه‌وه وێنه‌كه ببینن‌و دڵنیابن له‌وه‌ی كه ئه‌و په‌رله‌مانتاره سوكایه‌تی به‌كورد كردوو.\nپاش چه‌ند رۆژێكیش؛ زۆربه‌ی ماڵپه‌رو رۆژنامه كوردییه‌كان هه‌واڵه‌كه‌یان بلاَوكرده‌وه‌و شه‌قامی كوریش جولاَ. ئه‌و رۆژنامه‌و ماڵپه‌ڕانه‌ی كه هه‌واڵ‌و وێنه‌كه‌یان بلاَوكرده‌وه بریتیی بوون له رۆژنامه‌ی ئاوێنه، رۆژنامه‌ی رۆژنامه‌و ماڵپه‌ڕی پی یو كه‌ی میدیاو رۆژنامه‌ی كوردستانی نوێ، رۆژنامه‌ی خه‌بات، رۆژنامه‌و ماڵپه‌رَی رووداو، رۆژنامه‌و ماڵپه‌ڕی یه‌كگرتوو، رۆژنامه‌ی هاولاتی، ماڵپه‌ڕی خه‌ندان‌و رۆژنامه‌ی ئاسۆ، ماڵپه‌ڕی ئاژانسی هه‌واڵی ناوخۆ، هه‌روه‌ها چه‌ند رۆژنامه‌و سایتێكی تریش له ناوه‌و ده‌ره‌وی كوردستان هه‌واڵه‌كه‌یان بلاَوكرده‌وه. هه‌روه‌ها كه‌ناڵی ئاسمانی سپێده‌ش بلاَويكرده‌وه.\nله‌به‌رواری 9/1/2010 لیستی یه‌كگرتووی ئیسلامی كوردستان بریاری دا له دانیشتنی یه‌ك شه‌ممه‌دا داوای رونكردنه‌وه له په‌رله‌مانتار فه‌وزی ئه‌كره‌م ته‌رزی بكات و وه‌كو لایه‌نێكی كوردی، داوای لێسه‌ندنه‌وه‌ی متمانه‌ی لێبكه‌ن.\nد.محه‌مه‌د ئه‌حمه‌د سه‌رۆكی لیستی یه‌كگرتووی ئیسلامی كوردستان له په‌رله‌مانی عێراق له لێدوانێكدا بۆ سایتی یه‌كگرتوو رایگه‌یاند "ئێمه وه‌كو لیستی یه‌كگرتووی ئیسلامی ئه‌و جنێودان و سوكایه‌تی‌كردنه‌مان به‌رامبه‌ر به میلله‌ته‌كه‌مان قبوڵنییه و له دانیشتنه‌كانی داهاتوودا به دوادا چوونی بۆ ده‌كه‌ین".\nراشیگه‌یاند كه داوای لێسه‌ندنه‌وه‌ی متمانه له و په‌رله‌ماتاره ده‌كه‌ن، وتی "چونكه ئێمه خۆمان به نوێنه‌ری میلله‌تی كورد ده‌زانیین و به هیچ شێوه‌یه‌ك پێمان قبوڵ نییه هیچ كه‌س و لایه‌نێك له ژێر هیچ ناوێك و كه‌سێكدا سوكایه‌تی به میلله‌تی كورد بكات و ئێمه وه‌كو لیستی یه‌كگرتوو به دوادا چوونی بۆ ده‌كه‌ین".\nله‌به‌رواری 10/1/2010 كوتله‌ی یه‌كگرتو له په‌رله‌مانی عێراق، به نوسراوی ره‌سمی داوای روونكرده‌وه له كوتله‌ی سه‌دری كرد، سه‌باره‌ت به سوكایه‌تیكردن به كورد له لایه‌ن په‌رله‌مانتارێكیانه‌وه.\nزوهێر خۆشناو ئه‌ندامی ئه‌نجومه‌نی نوێنه‌رانی عێراق له‌سه‌ر فراكسیۆنی یه‌كگرتوو له لێدوانێكیدا بۆ سایتی یه‌كگرتوو رایگه‌یاند "به نوسراوی ره‌سمی داوامان له‌و په‌رله‌مانتاره كردووه كه داوای لێبوردن له میلله‌تی كورد بكات، چونكه ئه‌وه پێچه‌وانه‌ی ئه‌و سوێنده یاساییه‌یه كه له‌گه‌ڵ ده‌ستبه‌كار بوونمان خواردمان".\nهه‌ر له‌و دانیشتنه‌ی په‌رله‌ماندا، وێرای ڕوونكردنه‌وه له‌سه‌ر چه‌ند ته‌وه‌رێكی گرنگ ، له‌لایه‌ن كوتله‌ی هاوپه‌یمانی و یه‌گكرتووی ئیسلامی له‌په‌رله‌مانی عێراق، 35 ئیمزا بۆ لێسه‌ندنه‌وه‌ی متمانه له فه‌وزی ئه‌كره‌م ته‌رزى كراو داوای لێبووردن له‌گه‌لی كورد.\nد. ڕه‌ئوف عوسمان و د.محه‌مه‌د ئه‌حمه‌د له‌كوتله‌ی هاوپه‌یمانی ویه‌گكرتوو، دوو نوسراویان جییان دا به كوتله‌ی سه‌دری بۆ لێپێچینه‌وه له‌و په‌رله‌مانتاره‌یان\nد.ڕوف ئاماژه‌ی وتى "تا ئێستا (35) سی‌و پێنج واژوو، به‌مه‌به‌ستی لێسه‌ندنه‌وه‌ی حه‌سانه له‌و په‌رله‌مانتاره كۆكراوه‌ته‌وه".\nله‌لایه‌كی تره‌وه، د. محه‌مه‌د ئه‌حمه‌د سه‌رۆكی كوتله‌ی یه‌كگرتووی ئیسلامی له‌په‌رله‌مانی عێراق ، داوایان ئاراسته‌ی ده‌سته‌ی سه‌رۆكایه‌تی په‌رله‌مان‌و لایه‌نه‌كان كرد. سه‌رۆكی كوتله‌ی یه‌كگرتوو وتی"كوتله‌ی سه‌دری ئاگاداركراونه‌ته‌وه‌و وتوویانه دراسه‌ی ئه‌و بارودۆخه ده‌كه‌ین".\nد. ڕه‌ئوف عوسمان له‌لێدوانێكدا بوَماڵپه‌ڕی به‌ئاژانسی هه‌واڵی ناوخۆ، وتی " له‌دانیشتنه‌كه‌ی په‌رله‌ماندا، له‌به‌یاننامه‌یه‌كدا داوایكردووه په‌رله‌مانتاری لیستی سه‌در فه‌وزی ئه‌كره‌م ته‌رزی داوای لێبووردن له‌میلله‌تی كورد بكات،\nوتیشی "ئه‌و سووكایه‌تیكردنه‌ی ته‌رزی دژی ماده‌ی (2-7)ی ده‌ستووری عێراقه‌و ده‌بێت لێپێچینه‌وه‌ی له‌گه‌ڵدا بكرێت".\nهه‌روه ها داوای كرد دادگای فیدراڵی عێراق لێپێچینه‌وه له‌و شاعیره بكات كه شیعری دژی كورد‌و میلله‌تی كورد وتوووه.\nپاش بلاوبوونه‌وه‌ی هه‌واڵه‌كه به شێوه‌یه‌كی به‌ربلاو، ئاسایش كه‌ركووك دووپاسه‌وانی فه‌وزی ئه‌كرم ته‌رزی توزڵ‌ى كه ده‌ستی هه‌بووه له‌كوشتنی سه‌ربازانی ئه‌مه‌ریكی وچه‌ندین كرده‌وه‌ی تیروریستی ده‌ستگیر كرد. له‌ڕونكردنه‌وه‌یه‌كی عه‌مید هه‌ڵو نه‌جات به‌رێوبه‌ری ئاسایشی كه‌ركوك ئاسایشی كه‌ركووك هاتووه " ده‌مه‌وێت چه‌ند راستییه‌ك روونبكه‌مه‌وه بوَ لیستی هاوپه‌یمانی وسه‌رجه‌م خه‌ڵكی كوردستان سه‌باره‌ت به په‌رله‌مانتار فه‌وزی ئه‌كره‌م ته‌رزی، په‌رله‌مانتارێك پاسه‌وانه‌كانی تیروَریست بن ده‌بێت چاوه‌روانی چی هه‌ڵوێستێكی باشی لی بكرێت نه‌ك ئه‌م جاره ده‌یان جاری دیكه‌ش له هه‌ر شوینێكدا كه‌سانێك دژایه‌تی كورد بكه‌ن فه‌وزی ئه‌كره‌م ته‌رزی پشتگیریان لێ ده‌كات و چه‌پله‌رێزانیان ده‌كات"\nهه‌روه‌ها به‌ڕێوبه‌ری ئاساسشی كه‌ركوك ده‌لێت دووپاسه‌وانی فه‌وزی ئه‌كرم ده‌ستی هه‌بووه له‌كوشتنی سه‌ربازانی ئه‌مه‌ریكی به چه‌كی قه‌ناس هه‌روه‌ها ته‌قه‌كردن له هێزه ئه‌منییه‌كان وه‌كو سوپا وپوَلیس و چه‌ندین كرده‌وه‌ی تیروریستی.\n"له روَژی 2/2/2009 له هه‌لمَه‌تێكدا له شاری كه‌ركوك توانیمان (3) تیروَریست ده‌ستگیر بكه‌ین كه دووانیان پاسه‌وانی تایبه‌تی (فه‌وزی ئه‌كره‌م ته‌رزی) بوون به ناوه‌كانی (حه‌بیب محه‌مه‌د عه‌لی/ كازم جواد كازم) ئه‌م تیروریستانه ده‌ستیان هه‌بوو له كوشتنی سه‌ربازانی ئه‌مه‌ریكی به چه‌كی قه‌ناس هه‌روه‌ها ته‌قه‌كردن له هێزه ئه‌منییه‌كان وه‌كو سوپا وپوَلیس وه چه‌ندین كرده‌وه‌ی تیروریستی دیكه‌ی جوَراوجوَر له سنوری شاری به‌غدا و كه‌ركوك".\nئاماژه به‌وه‌شده‌كات "له كاتی ده‌ستگیركردنیان ژماره‌یه‌ك چه‌ك و ته‌قه‌مه‌نی له ناو خانوكه‌یان ده‌ستی به سه‌ردا گیرا له نێو چه‌ك و ته‌قه‌مه‌نیه‌كان (قه‌ناسێكی روسی / بی كه‌ی سی / ئار پی چی / چه‌كێكی دژه تانك له جوَری بازوَك) ئه‌م تیروَریستانه له‌لایه‌ن په‌رله‌مانتار (فه‌وزی ئه‌كره‌م ته‌رزی) نوسراوی په‌رله‌مانی عێراقیان بوَ كرابوو له بازگه‌كاندا به هوَی ئه‌و نوسراوه چاو پوَشیان لێكراوه"\nله به‌رواری 14/1/2010 د. ڕئوف عوسمان سه‌روَكی لیژنه‌ی ڕۆشنبیری به‌لڤین پرێسی ڕگه‌یاند "فه‌زی ئه‌كرم له‌په‌رله‌مان داوای لێبوردنی له‌كوردكردووه، به‌لاَم من پێم ووت ده‌بێت شتێكمان بوَبنووسی تامن ئه‌ونوسراوه‌به‌رمه‌وه بوَگۆڤارو وڕوَژنامه‌ئازاده‌كانی له‌كوردستان "\nد. ڕئوف عوسمان وتیشیی "پاش ئه‌وه‌ی له‌په‌رله‌مانی عێراق وتارێكم خوێنده‌وه له‌سه‌ر په‌رله‌مانتارفه‌وزی ئه‌كرم ته‌رزی له‌لستی سه‌در وتم ئه‌وپه‌رله‌مانتاره توركمانه له‌ژێر چه‌تری سه‌دریدا ده‌یه‌وێت به‌ینی كوردو عه‌رب تێك بدات وه دژی ماده‌ی 7ده‌ستوری عێراقه، خوشحاڵی خوی بوَشاعیرێك ده‌ربڕیوه كه قسه به‌كورد ده‌لێت، ده‌بێت داوای لێ بوردن له‌كوردبكات، دواتر له‌به‌غداد كوَنگره‌یه‌كی روَژنامه‌نوسیم له‌سه‌رگرت "\nد.ره‌ئوف عوسمان نوسراوێكی له په‌رله‌مان خوێندنده‌وه‌و نامه‌كه‌شی بۆ لڤین پرێس ناردووه، كه ئه‌مه ده‌قه‌كه‌یه‌تی:\nشكوى جماهير كردستان من قناة "بلادي"\nرئاسة مجلس النواب المحترم... سادة الحضور.. السلام عليكم ورحمة الله وبركاته.\nبينما كان اقليم كرستان يحيي ذكرى استشهاد سيد الشهداء الامام الحسين عليه الصلاة والسلام، مشاركا اخوتهم العراقيين و العالم الاسلامي بهذا المصاب الجلل، فاذا بنا نصطدم بشاشة قناة بلادي، حيث ينفث الشويعر سمير صبحي سما زعافا على السجل المشرف للاخوة العربية الكردية، ويتهجم دون اية مسؤولية وطنية على الشعب الكردي، مشوها تأريخه ونضاله ورموزه، ومما يؤسف له ان هذا النفر يستغل مهرجان الشعر، المقام بمناسبة استشهاد السيد محمد محمد صادق الصدر "رضوان الله عليه".\nان التبشير بهذا الفكر العنصري الشوفيني الجاهلي لاينافي المادة السابعة والثانية، اولا من الدستور العراقي فحسب، بل وينافي التعاليم الاسلامية السمحة المقرة باختلاف الامم والشعوب. يقول عزوجل "ومن آياته اختلاف السنتكم والوانكم"، وكما يقول "لو شاء الله لجعلكم امة واحدة". انا اتساءل كيف يتجرأ شاعر، وفي قناة بلادي، ان يكفر بالاسلام و يتحدى هذه الفكرة الالهية و السنة البشرية والدستور العراقي. ويتهجم على الكرد مستعملا وباستهتار وشماتة مصطلح "كاكه حمه"، و كأنه لطخة عار؟!\nنعم ايها الاخوة! الكرد يتشرف بان "كاكه حمه" وقف بوجه الطاغية وقدم على مذبح الحرية وتآخي الشعوب العراقية مئات الآلاف من كاكه حمه و كاكه علي و كاكه حسين. ولنا شرف اول من رفعوا راية اسقاط النظام الدكتاتوري، حيث يقر شاعر العرب الكبير محمد مهدي الجواهري بنضال كاكه حمه قائلا:\nشعب دعائمه الجماجم والدم تتهدم الدنيا و لايتهدم\nومما يؤسف له ان احد النواب في مجلسنا الموقر هذا، يهلل و يمجد و يصفق في المهرجان لهذا الصوت الحاقد، و كأنهما مشاركان في ابراز الفكر العنصري الشوفيني. و الخطر الخطر هو ان الزميل يستغل التيار الصدري الوطني المناضل ويحاول جر هذا التيار صاحب امجاد الشهيدين الصدريين الى معاداة الكرد. متناسيا عمق الروابط الاخوية بين الكرد و كل الشرفاء في هذا الوطن.\nاطالب رئاسة مجلس النواب:\nا/ تشكيل لجنة برلمانية للبحث عن هذه المخالفة الدستورية لهذا النائب وتنبيهه، لانه هلل ومجد للعنصرية والشوفينية و دق اسفين الحرب القومية والطائفية التي مارسها الطاغية، ورفع الحصانة عنه والتحقيق الدقيق في ذلك.\n2/ مقاضاة هذا النائب من قبل التيار الصدري، لاستغلاله السيرة النضالية لهذا التيار وجعله خندقا لمعاداة الكرد.\n3/ توجيه مجلس النواب مذكرة الى قناة "بلادي"، موضحا خطورة نهجها وعملها و مطالبتها بتوجيه اعتذار الى الشعب الكردي المناضل.\nد.رؤوف عثمان معروف


زانیوتانە شیكۆلاتە بۆ ئەو نەخۆشییە سوودی هەیە\nHiwa 08/02/2019 - 10:42 بڵاوکراوەتەوە لە هەواڵ/تەندروستی\nتوێژینەوەیەكی ئەمریكی دەریخستووە، شیكۆلاتە دەتوانێت دەمارەكانی كۆتایی قورگ هێور بكاتەوە كە بە هۆی ئەنفلۆنزاوە گرژ دەبن.\nكاتێك كەسێك تووشی كۆكە دەبێت زۆر بە دوای چارەسەرێكی گونجاودا دەگەڕێت بۆ ڕزگاربوون لە كۆكەو دەرمانخانەكانیش چارەسەری زۆریان تێدایە، بەڵام زۆربەیان تامیان ناخۆشە.\nتوێژەرەوەكانی زانكۆی (هل) لە یۆركشایەری ئەمریكا دوای كاری زۆرو لێكۆڵینەوەیان بۆیان دەركەوتووە، باشترین چارەسەرو جێگرەوە بۆ ئەو دەرمانانە شیكۆلاتەیە كە ژمارەیەكی زۆری خەڵك لە سەرانسەری جیهاندا حەزیان لێیەتی.\nبەپێی ئەو توێژینەوەیە شیكۆلاتە بە تەنها تامی خۆش نییە، بەڵكو توانایەكی باشی هەیە بۆ چارەسەكردنی كۆكە لە چاو دەرمانەكانی دیكەدا.\nلەو توێژینەوەیەدا كە بە بەشداربوونی (163) كەسی تووشبوو بە كۆكە ئەنجامدرا، نیوەیان لەو دەرمانانەیان پێدرا كە (ئەلكودین) ی تێدابووەو نیوەكەی دیكەیان چارەسەری (رۆكۆكۆ) یان پێدرا كە لە شیكۆلاتە دروستكرابوو، لە كۆتاییدا ئەوانەی (رۆكۆكۆ) كەیان پێدرابوو كە مادەی شیكۆلاتەی تێدا بوو زووتر هەستیان بە باشبوون كرد بە بەراورد بەوانەی بۆ ماوەی چەند ڕۆژێك دەرمانی (ئەلكودین) ەكەیان بەكار هێنابوو.\nتوێژەرەوەكان وتیان: شیكۆلاتە ماددەی (سیوبرۆمین) ی تێدایە كە وەك ئەو دەرمانەیە كە مادەی (ئەلكودین) ی تێدایە هەردووكیشیان هەستكردن بە پێویستی كۆكین كەم دەكەنەوە ئەویش بە هۆی ئەوەی چاڵاكی كۆتاییە دەمارەكانی قوڕگ كەمدەكەنەوە.\nهەر بەپێی ئەو توێژینەوەیە شیكۆلاتەی ڕەش ڕێژەیەكی زۆری مادەی سیۆبرۆمینی تێدایەو چەندە ڕێژەی كاكاوەكەی زۆرتربێت ئەوا كاریگەرییەكەی زیاتر دەبێت، هەر بۆیە ئەو شیكۆلاتەیەی كە زیاتر (70%) كاكاوی تێدا بێت نیشانەكانی كۆكە بە شێوەیەكی بەرچاو كەم دەكەنەوە.\nخاسییەتێكی دیكەی چارەسەر بە شیكۆلاتە ئەوەیە كە ماددەیەكی سروشتییەو هیچ پاشهاتێكی تەندروستی نییە بە بەراورد بە دەرمانەكانی دیكە، چونكە هەندێك لەو دەرمانانە لە حاڵەتی زۆر بەكارهێنانیان دەبنە هۆی ئەوەی كەسەكە تووشی خووگیری بكەن.\nهەر ئەمەشە وای لە پزیشكان كردووە ڕێنمایی نەخۆشەكانیان بكەن زۆر لەو دەرمانانە نەخۆن كە (ئەلكۆدین) ی تێدایە، هەروەها ئەو جۆرە دەرمانە بە تایبەت بۆ ئەو كەسانەش باش نییە كە شوفێری دەكەن، چونكە كە دەرمانەكە دەخۆن خەواڵوو دەبن و هەست بە ماندوێتی و لەش خاوبوونەوە دەكەن.\nلە كۆتاییدا توێژەرەوەكان ئاماژە بە خاڵێكی گرنگ دەدەن و دەڵێن، خواردنی شیكۆلاتە بۆ ئەو كەسانە باشە كەم كەم تووشی كۆكە دەبن نەك بۆ ئەوانەی هەستیاری یان كۆكەی درێژخایەنیان هەیە، بۆیە پێویستە لەو دووحاڵەتەی باسكران نەخۆش سەردانی پزیشك بكات، بەڵام لە حاڵەتی كۆكەی كەمدا شیكۆلاتە باشترین چارەسەرە.


شنۆ: 9 کەس دەستگیر دەکرێن – زاگرۆس پۆست\nماڵەوە / کوردستان / شنۆ: 9 کەس دەستگیر دەکرێن\nشنۆ: 9 کەس دەستگیر دەکرێن\nدوو شه‌ممه 7 ئازار 2016\tکوردستان, مافی مرۆڤ, هەواڵ 130 جار خوێنراوه‌ته‌وه\nهێزەکانی ئیتلاعاتی شاری ورمێ لە شاری شنۆ و دەوروبەری 9 لاوی کورد دەستگیر دەکەن.\nدوای هەڵبژاردن مەجلسی رژیمی ئیسلامی ئێران هێزەکانی ئیتلاعاتی ورمێ لە شاری شنۆ و دەوروبەری 9 کەسیان دەستگیر کردوە کە تا ئێستە, هیچ زانیارییەک سەبارەت بە دەستگیرکردنی ئەو کەسانە لە ئارادا نییە و وڵامی بنەماڵەکانیان وەک هەمیشە نەدراوەتەوە.\nناوی بەشێک لە گیراوەکانی شاری شنۆ بریتییە لە: “وەلی شەریفی، ڕەزا عێزەت تاج، محەممەد ڕوویان، فاروق شەفاهی و سابیر ڕەسووڵپوور”ە.\nبە پێی هەواڵەکان تەمەنی دەستگیرکراوەکان لە نێوان ٢٠ هەتا ٣٣ساڵ ڕاگەیاندووە.\nجێگەی ئاماژەیە کە ئەو کەسانە بە تۆمەتی بانگەشە کردن بۆ بایکوتی هەڵبژاردنی چەن رۆژ پێش ئێستا رژیمی ئیسلامی ئێران “مەجلیس و خوبرگان” دەستگیر کراون.